Vaksin COVID-19: Ada 5 kaedah pendaftaran

KUALA LUMPUR, 4 Rejab 1442H, Selasa – Kerajaan menyediakan lima kaedah pendaftaran menerusi dalam talian atau secara manual untuk orang ramai mendapatkan suntikan vaksin COVID-19 di negara ini.

Menurut Buku Program Imunisasi COVID-19 Kebangsaan yang dikeluarkan Jawatankuasa Khas Jaminan Akses Bekalan VaksinCOVID-19 (JKJAV) hari ini, dua kaedah secara dalam talian adalah pendaftaran menerusi aplikasi MySejahtera atau laman sesawang khas di www.vaksincovid.gov.my.

Bagi pendaftaran secara manual pula, terdapat tiga kaedah yang membolehkan orang ramai mendaftar iaitu dengan menghubungi talian hotline (akan dimaklumkan kemudian), hadir ke fasiliti klinik kesihatan awam dan swasta, atau menerusi program bantuan bagi penduduk di kawasan luar bandar dan pedalaman.

“Maklumat janji temu seperti tarikh dan tempat vaksinasi akan dimaklumkan menerusi aplikasi MySejahtera, panggilan telefon atau khidmat pesanan ringkas SMS,” demikian menurut buku itu.

Proses vaksinasi bagi mereka yang mendaftar secara dalam talian mahupun manual adalah sama, merangkumi 18 langkah.

Bagaimanapun, bagi inidividu yang menerima vaksin jenis satu dos, langkah vaksinasi tamat pada Langkah 9 dan Sijil Imunisasi Vaksin COVID-19 Digital akan diberikan, manakala penerima vaksin jenis dua dos proses tamat di Langkah 18.

Berikut adalah proses vaksinasi COVID-19:

Langkah 1 : Pendaftaran secara dalam talian (MySejahtera dan di www.vaksincovid.gov.my) atau secara manual (talian hotline, fasiliti klinik kesihatan dan program bantuan)

Langkah 2 : Terima tarikh janji temu

Langkah 3 : Hadir ke Pusat Pemberian Vaksin (PPV)

Langkah 4 : Saringan suhu dan gejala

Langkah 5: Daftar kod QR dan semakan identiti

Langkah 6: Konsultasi dan mengisi borang kebenaran

Langkah 7: Terima suntikan dan sahkan pemerimaan vaksin (Dos 1)

Langkah 8: Pemerhatian selama 30 minit selepas suntikan.

Langkah 9: Terima kad vaksin dan Sijil Imunisasi Vaksin COVID-19 (bagi penerima jenis vaksin satu dos)

Langkah 10: Pemantauan kesan advers susulan imunisasi (AEFI) COVID-19

Langkah 11: Terima tarikh janji temu (suntikan dos kedua)

Langkah 12: Hadir ke PPV

Langkah 13: Saringan suhu dan gejala

Langkah 14: Daftar kod QR dan semakan identiti

Langkah 15: Terima suntikan dan sahkan pemerimaan vaksin (Dos 2)

Langkah 16: Pemerhatian selama 30 minit selepas suntikan.

Langkah 17: Terima Sijil Imunisasi Vaksin COVID-19 Digital dan kemas kini kad vaksin (bagi dafta manual)

Langkah 18 : Pemerhatian kesihatan diri untuk sebarang kesan sampingan.

Individu yang mengalami kesan sampingan suntikan boleh membuat laporan di fasiliti kesihatan terdekat, aplikasi MySejahtera dan di portal laporan ConSERF NPRA di www.npra.gov.com.

Sementara itu, sehingga hari ini, Malaysia telah mendapat akses bekalan vaksin COVID-19 sebanyak 66.7 juta dos melalui Fasiliti COVAX dan pembelian awal daripada lima pengeluar vaksin wabak itu.

Menurut buku berkenaan, daripada lima pengeluar vaksin itu, Pfizer-BioNTech telah memperoleh kelulusan bersyarat daripada Pihak Berkuasa Kawalan Dadah (PBKD) dan Bahagian Regulatori Farmasi Negara (NPRA) pada 8 Jan lepas, manakala empat calon vaksin COVID-19 masih sedang diproses untuk kelulusan NPRA.

Bekalan vaksin daripada lima pembekal itu akan diterima oleh Malaysia secara berperingkat bermula Februari tahun ini dan tertakluk kepada kelulusan pendaftaran PBKD.

Vaksin dua dos merangkumi vaksin dari syarikat Pfizer-BioNTech, AstraZeneca, Sinovac Life Sciences Co Ltd (Sinovac) dan CanSinoBIO, manakala vaksin satu dos daripada Sputnik V. – Bernama


COVID-19: Kluster keempat dikesan di Semporna, Sabah

KUALA LUMPUR, 29 Muharram 1442H, Khamis – Bilangan kluster baharu di Sabah terus meningkat dengan kluster baharu dikesan di Semporna pada Isnin dikenali sebagai Kluster Selamat, menjadikan ia kluster keempat selepas Kluster Benteng LD, Kluster Pulau dan Kluster Laut.

Ketua Pengarah Kesihatan Tan Sri Dr Noor Hisham Abdullah berkata kes indeks kluster baharu itu iaitu kes ke-9,969 merupakan seorang wanita warganegara berusia 32 tahun yang didapati positif COVID-19 pada 14 September ketika saringan kemasukan ke Hospital Tawau bagi kelahiran pramatang.

“Hasil saringan kontak rapat dan pengesanan kes secara aktif, satu lagi kes positif COVID-19 telah dikesan, yang mana kes merupakan pegawai perubatan yang merawat kes indeks,” katanya dalam kenyataan mengenai perkembangan COVID-19 di sini, hari ini.

Beliau berkata sehingga hari ini, sejumlah 118 individu telah disaring dalam kluster itu dan daripada jumlah itu dua individu dikesan positif COVID-19 manakala bakinya sedang menunggu keputusan.

Punca jangkitan masih dalam siasatan dan aktiviti mengawal penularan jangkitan bagi kluster itu giat dijalankan di lapangan.

“Langkah pencegahan penularan jangkitan seperti proses nyah kuman dan pembersihan telah dijalankan di lokasi-lokasi yang dikenal pasti,” katanya.

Mengulas mengenai Kluster Benteng LD, beliau berkata terdapat dua kes baharu dilaporkan hari ini yang menjadikan jumlah kes positif kluster itu adalah sebanyak 474 kes.

Sehingga hari ini juga, seramai 7,670 individu di Lahad Datu dan Tawau telah disaring dalam kluster berkenaan.

Mengenai Kluster Sungai pula, Dr Noor Hisham berkata terdapat enam kes baharu dilaporkan, yang menjadikan jumlah kes positif kluster itu adalah sebanyak 65 kes.

“Seramai 22,317 individu telah disaring dalam kluster ini, yang mana seramai 22,153 disaring di Kedah, 136 individu disaring di Pulau Pinang dan 28 disaring di Perlis… jumlah saringan juga adalah termasuk 1,148 petugas kesihatan, di mana seramai 26 petugas dikesan positif COVID-19,” katanya.

Dr Noor Hisham seterusnya mengingatkan orang ramai untuk mematuhi Prosedur Operasi Standard (SOP) ketika menghadiri sebarang jenis perhimpunan dan juga ketika berada di tempat awam, memandangkan penjarakan fizikal sememangnya sukar diamalkan di kawasan yang sempit dan sesak.

“Namun masyarakat perlu akur kepada nasihat yang diberikan bagi mengurangkan risiko jangkitan, tambahan pula, aktiviti perhimpunan yang dianjurkan tanpa mematuhi SOP dapat meningkatkan risiko penularan COVID-19 kepada orang ramai,” katanya. – Bernama


Rakyat Sudan bantah keganasan terhadap penunjuk perasaan wanita

KHARTOUM, 6 Syaaban 1443H, Rabu – Ribuan rakyat Sudan berdemonstrasi bagi membantah keganasan terhadap penunjuk perasaan wanita yang menuntut pemerintahan awam sepenuhnya di negara bergolak itu.

Menurut seorang wartawan Agensi Anadolu di lapangan, penunjuk perasaan mengibarkan sepanduk menentang keganasan berasaskan jantina ketika perhimpunan bersempena Hari Wanita Antarabangsa di ibu negara, Khartoum.

Protes pada Selasa diadakan berikutan dakwaan merogol dan mengganggu penunjuk perasaan wanita oleh pasukan keselamatan ketika protes anti-tentera.

Beberapa kumpulan wanita mendakwa 13 penunjuk perasaan wanita telah dirogol oleh tentera ketika perhimpunan anti-tentera pada 19 Disember 2021.

Pihak berkuasa tentera berkata, satu kes rogol telah dilaporkan dan berikrar untuk menyiasat dakwaan itu.

Menerusi kenyataan bersama yang dikeluarkan beberapa kumpulan wanita, mereka meminta wanita dan seluruh pejuang kemerdekaan di Sudan untuk menentang semua jenis diskriminasi yang berbeza terhadap wanita, termasuk undang-undang ke atas sekatan dalam penyertaan politik.

Sudan bergolak sejak 25 Oktober 2021, apabila tentera merampas kuasa kerajaan peralihan Perdana Menteri, Abdalla Hamdok dan mengisytiharkan darurat – dalam satu tindakan yang dikecam oleh kumpulan politik sebagai ‘rampasan kuasa tentera’.

Sebelum pengambilalihan tentera, Sudan ditadbir oleh majlis berdaulat pegawai tentera dan awam yang ditugaskan untuk mengawasi tempoh peralihan sehingga pilihan raya pada 2023. – Agensi


Kerajaan perkenal pakej prabayar internet mudah alih serendah RM30

BANGI, 26 Jamadilawal 1444H, Rabu – Kerajaan memperkenalkan Pakej Perpaduan Pakej Prabayar Internet Mudah Alih yang bertujuan mengurangkan kos sara hidup golongan sasar untuk memiliki perkhidmatan internet.

Pakej itu bakal dinikmati golongan belia berumur sehingga 30 tahun, B40, orang kurang upaya (OKU), warga emas dan veteran Angkatan Tentera Malaysia (ATM) serta polis.

Menteri Komunikasi dan Digital, Fahmi Fadzil berkata, golongan sasar berkenaan akan menikmati penurunan harga pakej telekomunikasi bagi langganan prabayar internet mudah alih berbanding pakej semasa di pasaran pada Februari 2023.

“Penurunan harga ini meliputi langganan pakej prabayar yang disediakan oleh lima syarikat penyedia perkhidmatan telekomunikasi iaitu Celcom, Digi, Maxis, U Mobile, Telekom Malaysia (TM) dan YTL Communications.

“Pakej Perpaduan dengan harga RM30 ini menawarkan peningkatan kelajuan internet mudah alih daripada 1Mbps ke 3Mbps dengan kuota dinaikkan daripada 20GB untuk tiga bulan kepada 30GB untuk tempoh lebih lama iaitu selama enam bulan,” katanya dalam kenyataan, hari ini.

Beliau berkata, pengguna menikmati penjimatan harga sebanyak 50 peratus berbanding pakej sedia ada iaitu dari RM10 sebulan kepada hanya RM5 sebulan.

“Pakej ini merupakan pakej asas yang disediakan dan terpulang kepada penyedia perkhidmatan untuk menawarkan nilai tambah ke atas pakej ini.

“Saya yakin usaha yang dilaksanakan oleh KKD dengan kerjasama syarikat-syarikat penyedia perkhidmatan ini adalah sejajar dengan hasrat kerajaan perpaduan untuk mengurangkan kos sara hidup dan pada masa yang sama memastikan kesalinghubungan digital yang menyeluruh.

“Justeru, langkah penurunan harga ini jelas menunjukkan bahawa keperluan rakyat untuk menikmati perkhidmatan telekomunikasi dengan harga lebih murah dan mampu milik diberi perhatian serius oleh Kerajaan Perpaduan,” katanya.

Fahmi berkata, inisiatif itu sekali gus memberi peluang kepada lebih ramai pengguna belia, B40, OKU, warga emas serta veteran ATM dan polis untuk mendapatkan perkhidmatan telekomunikasi yang berkualiti serta meningkatkan akses kepada kemudahan ini.

Katanya, pengumuman lanjut mengenai Pakej Perpaduan akan dibuat oleh penyedia perkhidmatan kepada para pengguna dalam masa terdekat.


PRN: Ahmad Razif nafi sokong Khairuddin tanding DUN Bukit Tunggal

BANGI, 24 Syawal 1444H, Isnin – Ketua UMNO Bahagian Kuala Nerus, Datuk Seri Ahmad Razif Abd Rahman menafikan dakwaan pihak tidak bertanggungjawab yang memfitnah dirinya di saluran akaun Facebook, semalam.

Beliau menegaskan, tangkap layar di satu akaun Facebook yang mendakwa beliau kononnya menyokong bekas Ahli Jawatankuasa PAS Pusat, Datuk Dr Mohd Khairuddin Aman Razali bertanding di kerusi DUN Bukit Tunggal pada Pilihan Raya Negeri (PRN) adalah palsu.

Ahmad Razif menegaskan, kenyataan yang dimuat naik di akaun berkenaan juga tiada kaitan dengan dirinya dan menyifatkan suntingan mengaitkan akaun Facebooknya juga sebagai keterlaluan.

“Saya percaya bahawa propaganda murahan seperti itu dilakukan pihak tidak bertanggungjawab yang mempunyai niat jahat dan mulai takut dengan kesedaran rakyat untuk kembali kepada BN pada PRN tidak lama lagi.

“Taktik politik murahan sebagaimana yang disebarkan melalui akaun Facebook palsu tersebut adalah memalukan di saat demokrasi harus disegarkan dengan politik matang dan harmoni,” katanya.

Sehubungan itu, Ahmad Razif yang juga Ahli Dewan Undangan Negeri (ADUN) Seberang Takir berharap supaya akhlak politik jijik seumpama itu segera dihentikan.

Beliau turut memberi amaran tidak teragak-agak mengambil tindakan ke atas fitnah itu atau melaporkan kepada pihak berwajib.

“Saya berharap rakyat dan netizen lebih berhati-hati dengan propaganda seperti ini dengan mendapatkan maklumat sebenar sebelum memberikan reaksi atau menyalin akaun palsu tersebut untuk disebarkan.

“Marilah kita menjauhkan diri daripada politik fitnah, murahan dan berniat jahat seperti itu kerana ia bukanlah amalan yang selari dengan demokrasi sebenarnya,” katanya.

Sementara itu, Mohd Khairuddin yang juga Setiausaha Majlis Ulama UMNO (MUU) menafikan dakwaan beliau akan bertanding di kerusi DUN Bukit Tunggal pada PRN Terengganu akan datang.

Bekas Ahli Parlimen Kuala Nerus itu turut meluahkan kekecewaannya di atas penyebaran poster di Facebook mengaitkan beliau sebagai calon Barisan Nasional (BN) di kerusi berkenaan.

“Tersebar poster palsu di akaun Facebook palsu yang tidak bertanggungjawab serta berniat jahat mengaitkan saya dengan PRN peringkat negeri Terengganu.

“Perlu diperingat bahawa mencipta dan mereka-reka cerita palsu adalah perlakuan dosa dalam Islam dan salah dari sudut undang-undang negara. Ia tidak wajar dilakukan oleh seorang ahli politik, apatah lagi seorang muslim,” katanya dalam kenyataan.


Punya banyak gambar, Mao Tze Tung juga dipilih?

KAMU tinggal di mana ultra kiasu? Jika nak gantung gambar Mao balik kamu negara asal. Pemikiran komunis betul.

Saya menjadi begitu hairan kenapa pihak berkuasa tempatan (PBT) tidak pantau papan tanda kedai dan hiasan dinding tidak mendaulatkan bahasa kebangsaan.

Hari ini, pergi ke Pulau Pinang, seolah-olah bukan lagi sebuah negeri asal usulnya kepunyaan Sultan Kedah. Tetapi imejnya sama seperti sebuah negara komunis.

Belum pun reda lagi isu abu mayat Chin Peng, jalur gemilang (bendera) berbucu lima, tiba-tiba kita digegarkan dengan isu sebuah restoran di negeri ultra kiasu, menjadikan hiasan dinding restorannya dengan gambar pemimpin komunis China, Mao Tse Tung.

Lebih mengejutkan lagi parti rakan Barisan Nasional (MCA) tampil ‘mempertahankan’ pemilik restoran dengan mengatakan tindakan polis terhadap restoran yang memaparkan karikatur Mao dalam hiasan dindingnya terlalu keras.

Apakah pemimpin ultra kiasu ini mahukan polis pergi ke restoran tersebut dan berkata, “tampallah lagi gambar Moa, rakyat Malaysia tak kisah dengan komunis”

Jangan pergi jauh, cuba tinjau fizikal bangunan restoran komunis ini, ternyata langsung tidak sensitif dalam mendaulatkan bahasa Melayu sebagai bahasa kebangsaan. Begitu besar tulisan Cina. Hiasannya, nak cari bahasa Melayu pun susah. Sebiji restoran macam di China.

Jika orang Melayu membuka restoran di China, apakah boleh kita menjawikan keseluruhan bangunan. Sudah pasti kita tertakluk kepada undang-undang di sana.

Bila isu ini menjadi tular, pemilik restoran masih mempertahankan tindakannya.

Katanya, gambar Mao tidak membawa maksud apa-apa. Karikatur berkenaan dipaparkan membawa sepanduk dengan tulisan Cina yang bermaksud “peminat makanan” dan “resipi”.

Ia hanya karya seni yang memaparkan karikatur pemimpin komunis dan pengasas China moden, Mao Tse Tung serta karikatur tentera dengan pakaian seragam komunis.

Pelikkan? Punya banyak gambar di dunia ini, pemimpin negara asal kamu yang kamu sanjung. Kenapa bukan gambar pemimpin-pemimpin negara ini? Katakanlah pemimpin-pemimpin negara ini tidak layak, sekurang-kurangnya kamu cara pemimpin luar negara demokrasi

Bukankah di mana bumi dipijak di situ langit dijunjung. Paling lekeh pun tampallah gambar Ketua Menteri, negeri kamu tinggal.

Apa tujuan kamu gunakan gambar Mao yang begitu asing sekali?

Pemimpin MCA kata lagi, tindakan polis terhadap restoran itu takut boleh menjejaskan hubungan diplomatik dengan negara China.

Saya nak tanya pemimpin MCA, ketika pemimpin komunis membunuh, aniaya, membuli dan menghina umat Islam di Uyghur, ada kamu kisah? Pernahkah kamu tanya, adakah hubungan negara China dengan negara kita Malaysia akan terjejas?

Sepatah pun kamu tidak keluar kenyataan mengenai kekejaman yang dilakukan terhadap umat Islam Uyghur. Kamu ‘sengaja’ tidak mahu sedar bahawa hubungan tali silaturahim umat Islam amat kuat walaupun tidak sebangsa dan berlainan negara.

Apakah UMNO masih mahu berkawan dengan MCA dengan memberikan laluan untuk bertanding di kawasan majoriti Melayu bagi membolehkan MCA menang?

Cuba tengok papan tanda di hadapan restoran tersebut, sebesar-besar tulisan Cina, dengan mengenepikan bahasa kebangsaan.

Pulau Pinang hari ini benar-benar telah menjadi Penang, identiti kebangsaan, semakin lama semakin terhakis. Kenapa MCA tidak nampak semua ini? Tak pernah tegur pun ultra kiasu mengenepikan bahasa kebangsaan?

Nampak sangat mereka ini langsung tidak sensitif dengan identiti negara.

MCA tampil memberikan penjelasan bahawa isteri pemilik restoran tersebut adalah berasal dari China.

Apakah kerana dia berasal dari Cina, maka dia berhak mencinakan dan mengkomuniskan restorannya sesuka hati.

Takkan tak faham lagi, di mana bumi dipijak di situ langit dijunjung. Masuk kandang kambing mengembek, masuk kandang lembu menguak. Kenapa nak bawa gambar komunis dalam negara demokrasi yang menolak komunis?

MCA ini suka kepada demokrasi atau komunis? Bila nak kebebasan hak asasi, sokong demokrasi tetapi bila tiba soal bangsa, kamu pertahankan siapa?

Ini kita belum uji lagi kemampuan ultra kiasu ini berbahasa Melayu. Adakah seperti kata-kata “bulung-bulung telebang di angkase.”

Adakah kerana mahu menjaga hubungan diplomatik dengan China, maka perkara yang menjadi sensitiviti rakyat di sini harus dikorbankan

Ultra kiasu ini berkata lagi, dari tahun 2013 hingga separuh pertama tahun 2020, China telah melabur sejumlah RM9.1 bilion di bahagian utara Semenanjung Malaysia. China juga memainkan peranan aktif dalam membantu Malaysia memerangi wabak COVID-19.

Jadi, adakah dengan bantuan ini, kita perlukan korbankan kedaulatan dan kehormatan negara?

Inikah taraf pemimpin yang mahu dicalonkan untuk PRU15 bagi diundi majoriti Melayu? Saya harap jika muka-muka inilah yang dibawa bertanding di kawasan majoriti Melayu, pastikan dia hilang wang deposit.

Isteri pemilik restoran itu yang berusia 35 tahun bersama suaminya mengatakan bahawa perkataan Cina di poster itu tidak mempromosikan komunisme tetapi sebaliknya membawa slogan jenaka mengenai makanan.

Saya ingin tanya, boleh atau tidak kami lakukan perkara sama di negara China?

Banyak lagi gambar dan kartun, kenapa mesti pilih Mao? Bukan sahaja dinding dihiasi gambar Mao, tetapi juga ukiran pinggan dan cawan bersekali. Jelas sekali dia mahu kita mengingati figura komunis ini.

Saya berharap kerajaan Malaysia jangan sama sekali memberikan kerakyatan kepada isteri pemilik restoran ini.

UMNO begitu lantang berlaga dengan PPBM, tetapi dalam hal komunis ini, takkan tak berani nak tegur MCA yang menumpang berteduh menang di kawasan majoriti Melayu?

Prof Dr Mohd Ridhuan Tee Abdullah


Jemaah Menteri masih kekal: Peguam Negara

BANGI, 27 Zulkaedah 1442H, Khamis – Perdana Menteri dan Jemaah Menteri sedia ada masih kekal untuk terus menjalankan kuasa eksekutif Persekutuan, tegas Peguam Negara, Tan Sri Idrus Harun.

Ia berdasarkan Perkara 43(2)(a) Perlembagaan Persekutuan, penentuan sama ada seseorang itu mendapat kepercayaan majoriti ahli-ahli Dewan Rakyat hendaklah ditentukan oleh ahli-ahli Dewan Rakyat sendiri, dan bukan melalui kenyataan oleh sesuatu parti politik, ataupun mana-mana pemimpin parti politik.

“Merujuk kenyataan media yang dikeluarkan Presiden UMNO (Datuk Seri Dr Ahmad Zahid Hamidi) bertarikh 7 Julai, kenyataan tersebut merupakan kenyataan daripada suatu parti komponen yang membentuk kerajaan sedia ada, dilantik Yang di-Pertuan Agong menurut Perkara 43(1) dan (2) Perlembagaan Persekutuan.

“Buat masa ini, kerajaan tidak mempunyai apa-apa fakta jelas yang menunjukkan Perdana Menteri (Tan Sri Muhyiddin Yassin) tidak lagi mendapat kepercayaan majoriti ahli-ahli Dewan Rakyat,” katanya dalam kenyataan hari ini.

Terdahulu, UMNO mengambil keputusan untuk menarik balik dan menamatkan sokongan terhadap Perdana Menteri, Tan Sri Muhyiddin Yassin dengan serta-merta.

Ahmad Zahid menjelaskan, keputusan itu dipersetujui bersama dalam MKT selepas UMNO mendapati Muhyiddin gagal, terutama dalam mengurus ekonomi negara, pandemik COVID-19 dan bantuan kepada rakyat.

Selaras keputusan itu, UMNO mendesak agar Muhyiddin dapat berundur secara terhormat bagi membolehkan seorang perdana menteri baharu dilantik untuk suatu tempoh yang terhad.


Aminuddin Yahaya ucap takziah atas pemergian Dr Soberi Awang

BANGI, 13 Muharam 1445H, Isnin – Perunding Kanan Politik dan Perundangan ISMA, Haji Aminuddin Yahaya merakamkan ucapan takziah kepada seluruh ahli keluarga Allahyarham Dr Mohd Soberi Awang dan mendoakan agar mereka diberikan kesabaran mendepani takdir yang telah ditentukan Allah SWT ini.

Menukilkan kesedihan, beliau berkata, amat sukar untuk diungkapkan perasannya dengan kata-kata apabila mendengar berita seorang sahabat rapat telah pergi bertemu Ilahi dalam keadaan menyampaikan kalimah-kalimah suci dalam majlis ilmu.

“Majlis ilmu tersebut, berlangsung ketika kuliah subuh yang ditayangkan secara live dan rakaman saat-saat akhir hayat Ustaz Dr Soberi Awang telah tersebar luas di media sosial.

“Allahuakbar dalam perasaan sebak kita menontonnya, ianya sangat indah dan dicemburui,” katanya dalam kenyataan, hari ini.

Aminuddin berkata, mengenali Ustaz Dr Soberi Awang, Allahyarham merupakan seorang yang sangat tinggi ilmunya dan beliau sendiri sempat menuntut ilmu bersamanya seketika dahulu.

Katanya, Allahyarham tidak pernah meninggi diri dan sentiasa meneliti setiap ungkapan dan isi penyampaiannya bagi mengelakkan salah erti.

“Kepada sahabatku yang telah pergi ini, sesungguhnya engkau adalah sebuah manifestasi perhambaan kepadaNya.

“Engkau kembali dengan ucapan akhir memuji Sang Pencipta Yang Maha Esa. Alangkah indahnya pengakhiranmu. Semoga Allah meredhai dan mengampunimu serta tenang di sana di sisi para solihin. Al-Fatihah,” katanya.

Semalam, Timbalan Pengerusi Majlis Ulama Isma (MUIS), Dr Mohd Soberi Awang rebah ketika menyampaikan kuliah Subuh di Surau Al-Ittihadiyyah, Seksyen 9, Shah Alam.

Allahyarham yang juga Pensyarah Fakulti Syariah dan Undang-Undang USIM disahkan meninggal dunia kira-kira jam 7.55 pagi.

Berita pemergian dimaklumkan menantunya dikenali Mus’ab Umairi menerusi satu hantaran di Facebook.


Penyebaran ajaran sesat dalam negara masih terkawal

SEPANG, 4 Safar 1442H, Selasa – Penyebaran fahaman yang bercanggah dengan ajaran Islam di Malaysia masih terkawal, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Meskipun demikian, katanya Jabatan Kemajuan Islam Malaysia (Jakim) sentiasa peka dan prihatin kepada golongan yang didapati menyimpang daripada ajaran Islam dan berusaha membantu mereka kembali ke landasan yang betul.

“Saya lihat dalam isu ini (ajaran sesat) lebih kepada amat terkawal, kecuali sengaja seseorang itu tersilap langkah dan memilih cara yang tidak tepat dan perlu kita sedarkan mereka,” katanya mengulas laporan penahanan ‘Rasul Melayu’ yang dikatakan kembali aktif menyebarkan ajaran yang diharamkan pada 1991 bersama pengikutnya di tiga lokasi di Selangor pada Ahad lepas.

Lelaki yang mendakwa dirinya ‘Rasul Melayu’ itu pernah dihukum penjara 10 tahun, didenda RM16,500 dan enam sebatan bersabit kes penyebaran ajaran sesat oleh Mahkamah Tinggi Syariah Selangor pada Oktober 2009.

Dalam sidang media selepas perasmian Multaqa Jawatankuasa Fatwa Seluruh Malaysia di sini hari ini oleh Sultan Perak Sultan Nazrin Shah, Zulkifli berkata Jakim akan bekerjasama dengan pihak berkuasa agama negeri bagi membendung penularan dan perkembangan ajaran sesat seperti ‘Rasul Melayu’ secara komprehensif.

Menurut Zulkifli, beliau pernah bertemu dengan lelaki yang mendakwa ‘Rasul Melayu itu di Penjara Kajang dan lelaki berkenaan menyatakan sudah bertaubat.

“Bila orang menyatakan sudah bertaubat maka kita terima. Sementelah sampai di Selangor dia sendiri buat istitabah (pengakuan untuk bertaubat),” katanya.

Bagaimanapun katanya susulan perkembangan terbaharu itu, pihaknya akan memberi perhatian khusus terhadap perkara berkenaan dan mengambil langkah yang sewajarnya.

Zulkifli berkata pihaknya juga akan melihat keperluan untuk menyediakan makalah atau buku khusus mengenai ajaran sesat untuk diedarkan kepada imam dan guru takmir yang dilantik pihak berkuasa agama supaya mereka dapat menyampaikan tentang bahayanya ajaran sesat kepada masyarakat.

Mengenai Multaqa Jawatankuasa Fatwa Seluruh Malaysia selama tiga hari yang bermula semalam, Zulkifli berkata mesyuarat itu menjadi platform untuk para mufti bertukar-tukar pandangan bersama barisan ahli jawatankuasa fatwa dalam pelbagai isu, antaranya penerangan berkenaan tadbir urus kefatwaan semasa dan peranan jawatankuasa fatwa dalam menyelaras fatwa antara negeri. – Bernama


Pelik! Tun M bantah darurat tapi cadang MAGERAN

BANGI, 30 Syawal 1442H, Jumaat – Anggota Majlis Tertinggi UMNO, Datuk Dr Mohd Puad Zarkashi menyifatkan cadangan Tun Dr Mahathir Mohamad supaya Majlis Gerakan Negara (Mageran) ditubuhkan sebagai satu tindakan yang pelik.

Walhal, katanya, bekas Perdana Menteri itu sebelum ini lantang membantah perisytiharan proklamasi darurat yang diperkenankan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Lebih membimbangkan, kata Puad, jika MAGERAN ditubuhkan dan diketuai oleh Ahli Parlimen Langkawi itu, maka besar kemungkinan ia berlanjutan dalam tempoh yang lama.

“Pelik Tun M ini. Dia bantah darurat, dia bantah gantung Parlimen tapi dia cadang MAGERAN. Rakyat tetap tolak MAGERAN dan ‘Darurat PM 8’.

“Kemudian dia tawar diri untuk kembali berkhidmat. Sudah tentu sebagai Pengarah MAGERAN.

“Kalau Tun M jadi pengarah, pasti MAGERAN sukar ditamatkan. Mujur dia bukan PM. Tidak ada sebab YDPA ikut nasihat dia,” katanya dalam tulisan di laman Facebook, hari ini.

Terdahulu, Dr Mahathir berkata, cadangan penubuhan MAGERAN itu dikemukakan atas keyakinan ia mampu menyelesaikan isu ekonomi, politik, sosial dan kesihatan yang dihadapi negara, kesan penularan pandemik COVID-19.

Beliau berkata, keyakinan itu bersandarkan kejayaan penubuhan MAGERAN pada 1969 yang diketuai Timbalan Perdana Menteri ketika itu, Allahyarham Tun Abdul Razak Hussein, menyelesaikan masalah politik dihadapi ketika itu dan negara kekal stabil untuk tempoh panjang.

Ketika ditanya siapa yang perlu mengetuai MAGERAN, Dr Mahathir berkata, beliau mencadangkan dirinya untuk memimpin, namun tidak bermasalah jika individu lain mengetuainya, selagi mana beliau dan partinya boleh menyumbang idea.

Bagaimanapun, Ketua Setiausaha Sulit Perdana Menteri, Datuk Marzuki Mohamad berkata, cadangan penubuhan MAGERAN bukan langkah sesuai kerana akan merencatkan perancangan kerajaan untuk memulihkan krisis kesihatan dan ekonomi ketika ini.

Katanya lagi, Malaysia sekarang ini mempunyai sebuah kerajaan dan Kabinet yang berfungsi, berbeza dengan 1969 di mana Kabinet belum dibentuk selepas Pilihan Raya Umum 1967 dan kerajaan yang ada hanya sebuah kerajaan sementara atau ‘care taker government’.


KKM beri kelulusan pertama produk semulajadi dengan tuntutan terapeutik

BANGI, 19 Zulhijjah 1444H, Sabtu – Kementerian Kesihatan (KKM) bersetuju memberikan kelulusan pendaftaran pertama bagi produk semulajadi dengan tuntutan terapeutik.

Ketua Pengarah Kesihatan, Datuk Dr Muhammad Radzi Abu Hassan berkata, Mesyuarat Pihak Berkuasa Kawalan Dadah (PBKD) kali ke-386 bersetuju untuk meluluskan pendaftaran produk semulajadi dengan tuntutan terapeutik iaitu krim Fespixon yang digunakan bagi indikasi ulser kaki diabetik.

“Krim Fespixon mengandungi bahan aktif esktrak aerial Plectranthus amboinicus 2.5mg/g (0.25%w/w) dan ekstrak herba Cantella asiatica 10mg/g (1%w/w).

“Produk ini dikilangkan oleh Oneness Biotech Co. Ltd, Nanchou plant, Taiwan dengan Pharmeng Technology Sdn Bhd sebagai pemegang pendaftaran produk di Malaysia,” katanya dalam kenyataan, hari ini.

Dr Muhammad Radzi berkata, tuntutan terapeutik bagi produk semulajadi adalah tuntutan yang tidak dinyatakan dalam farmakopeia monograf atau tuntutan yang bukan merupakan kegunaan tradisional herba (bahan aktif) berkenaan.

Beliau berkata, tuntutan itu hendaklah disokong oleh bukti saintifik.

“Bahagian Regulatori Farmasi Negara (NPRA) telah mengeluarkan garis panduan pendaftaran produk semulajadi dengan tuntutan terapeutik pada 18 Jun 2020.

“Garis panduan ini menggariskan keperluan dokumen dan maklumat berkaitan kualiti, keselamatan dan keberkesanan permohonan pendaftaran produk semulajadi dengan tuntutan terapeutik,” katanya.

Dr Muhammad Radzi berkata, keperluan pendaftaran merangkumi bukti saintifik daripada kajian klinikal terhadap produk siap untuk menyokong keselamatan dan keberkesanan produk bagi tuntutan terapeutik tersebut.

“KKM akan terus komited dengan usaha-usaha untuk mempertingkatkan akses rakyat Malaysia kepada ubat-ubatan yang berkualiti, selamat dan berkesan.

“Pendaftaran produk semulajadi dengan tuntutan terapeutik berdasarkan garis panduan Guideline on Natural Products with Therapeutic Claim yang pertama ini diharap dapat menggalakkan lebih banyak pengusaha produk semulajadi tempatan menjalankan kajian klinikal bagi mengumpulkan bukti saintifik untuk menyokong permohonan pendaftaran,” katanya.


Lima cadangan ‘bernas’ berkaitan undang-undang Syariah

APABILA jenayah liwat yang dilakukan oleh mana-mana orang Islam tidak lagi boleh didakwa di Mahkamah Syariah, maka munasabahlah kita bagi beberapa cadangan di sini:

Pertama, Dewan Undangan Negeri perlu bersidang untuk memansuhkan semua peruntukan di dalam Enakmen Jenayah Syariah yang perbuatan jenayah dan hukumannya sudah wujud di dalam Kanun Keseksaan.

Kedua, pejabat pendakwa jenayah Syariah negeri sudah boleh ditutup. Ini kerana tidak ada lagi keperluan untuk membuat siasatan, tangkapan dan pendakwaan terhadap mana-mana perbuatan jenayah Syariah, memandangkan semua hukuman berkenaan tidak dapat dilaksanakan atau dikuatkuasakan, khususnya perbuatan liwat atau di luar tabii.

Banyak masa, tenaga dan wang ringgit dapat dijimatkan oleh kerajaan negeri.

Ketiga, semua fail berkaitan dengan perbuatan jenayah Syariah yang termasuk dalam Kanun Keseksaan sekarang boleh dihantar ke pejabat Peguam Negara atau pejabat Pendakwa Raya negeri untuk tindakan lanjut.

Pihak kakitangan pejabat pendakwa Syariah negeri boleh diberi latihan atau kursus baru untuk menangani kes-kes tuntutan perceraian dan harta pusaka yang begitu banyak tertunggak sekarang.

Sekiranya praktikal, tamatkan saja perkhidmatan mereka. Kalau tidak pun, bagi mereka bersara awal.

Keempat, (dan ini adalah satu berita paling gembira), para penggerak dan pengamal liwat dan hubungan luar tabii, pengamal ajaran sesat (termasuk Syiah), pemabuk, penzina, penjudi dan seumpamanya tidak perlu merasa takut atau teragak-agak untuk melakukan kemungkaran dan maksiat tersebut secara terang-terangan.

Ini kerana semua jenis intipan dan operasi serbuan akan dihentikan. Anda semua tidak akan didakwa langsung.

Kelima, umat Islam perlu lupakan sahaja hasrat untuk melihat institusi Mahkamah Syariah diperkasakan. Ini kerana wakil rakyat beragama Islam yang kini menjadi sebahagian dari pihak pemerintah tidak lagi berminat untuk meneruskan perjuangan ini. Mereka tentu mempunyai lain-lain prioriti politik yang perlu diutamakan.

Mereka tidak boleh dipersalahkan. Anda semualah yang menghantar mereka ke Parlimen, bukan?

Sudah tentu mereka semua wakil rakyat Muslim yang berwibawa.

Percayalah kepada mereka!

Terakhir, masyarakat dan umat Islam di negara ini harus bersyukur oleh kerana fikiran anda semua tidak lagi akan disibukkan dengan isu-isu kedaulatan Syariah, kehebatan bidang kuasa Mahkamah Syariah dan keunggulan Islam sebagai Agama Persekutuan.

Jangan khuatir sekiranya selepas ini, lebih ramai lagi saudara-saudara Islam kita mencabar semua peruntukan kesalahan jenayah Syariah di Mahkamah Persekutuan atas alasan melangkaui bidang kuasa dan bercanggah dengan Perlembagaan. Biarlah mereka berbuat demikian.

Siapa kita untuk menghalang kebebasan mereka?

Siapa kita untuk menentukan apa yang terbaik untuk mereka?

Siapa kita untuk mengawal dan memantau tingkah laku dan menjadi polis kepada akhlak mereka?

Kita masih boleh hidup aman damai, pergi mengerjakan Haji dan Umrah serta masih boleh bergembira di hari raya.

Bukankah ini kebahagiaan hakiki namanya?

Di saat sebahagian manusia merayakan “kemenangan” ini dengan sorakan-sorakan kegembiraan setelah agenda mereka “diangkat” oleh keadilan tertinggi negara, adalah lebih afdhal bagi umat Islam untuk sama-sama melompat terkinja-kinja meraikan kemenangan yang sangat bermakna ini.

Sharing is caring.

Berkongsi rahmah gitu!

Kita semua tidak perlu sibukkan diri dengan urusan-urusan yang memeningkan kepala. Jangan fokus kepada siapa yang memerintah negara, apa yang akan jadi kepada agama Islam anda atau nasib dan masa depan anak cucu anda.

Allah kan ada. Allah kan sayang kita semua.

Dan Allah tentu akan memelihara dan memenangkan agamaNya.

Kita tidak perlu buat apa-apa pun untuk menolong agama Allah.

Allahu Akbar! (Dibaca 3 Kali).

Mohd Luttfi Abd Khalid
Pengerusi Ikatan Peguam-Peguam Muslim Malaysia (iPeguam)


Brazil kesan dua kes selesema burung

BRASILIA, 25 Syawal 1444H, Selasa – Kementerian Pertanian Brazil mengesan dua kes penyakit selesema burung atau Highly Pathogenic Avian Influenza (HPAI) di negara itu pada burung liar.

Bagaimanapun, kerajaan menganggap kewujudan kes berkenaan tidak seharusnya mencetuskan larangan import produk ayam Brazil yang mengikut garis panduan daripada Pertubuhan Kesihatan Haiwan Sedunia (WOAH).

Tegasnya, kes berkenaan hanya dikesan membabitkan haiwan liar, namun status Brazil sebagai negara bebas HPAI tidak terjejas.

Tahun lalu, eksport ayam Brazil meningkat sebanyak 27 peratus kepada AS$9.76 bilion (RM43.85 juta) apabila negara-negara lain terkesan dengan wabak global virus itu, namun negara Amerika Selatan (AS) tersebut tidak pernah mencatatkan kes sehingga kini.

Ketua Pegawai Eksekutif BRF syarikat pengeksport ayam terbesar dunia, Miguel Gularte berkata, pihaknya tidak terkejut dengan kes selesema burung sambil menambah syarikat itu bersedia untuk sebarang keadaan.

Gularte mengulangi syor WOAH supaya tiada ahli organisasi itu mengenakan larangan import kerana kes dikesan melibatkan haiwan liar.

Pengimport utama produk ayam Brazil pada April termasuk China, Jepun, Afrika Selatan dan Arab Saudi.

China mengharamkan import ayam dari hampir 40 negeri Amerika Syarikat (AS) kerana wabak selesema burung di ladang ayam komersial.

Akhir Februari lalu, Argentina juga menggantung eksport ayamnya selepas merekodkan kes pertama selesema burung dalam industri ayamnya di selatan wilayah Rio Negro.

Namun, ia tetap meneruskan eksport dari kawasan bebas selesema burung pada akhir Mac. – Agensi


AS gesa China bertanggungjawab genosid etnik Uyghur

WASHINGTON, 5 Safar 1444H, Jumaat – Laporan Bangsa-Bangsa Bersatu (PBB) – yang telah lama ditunggu-tunggu – mengesahkan pandangan Amerika Syarikat (AS) bahawa China melakukan ‘pembunuhan beramai-ramai’ terhadap Uyghur dan menggesa Beijing bertanggungjawab.

Setiausaha Negara, Antony Blinken pada Khamis berkata, AS ‘mengalu-alukan’ laporan ‘penting’ – dikeluarkan beberapa minit sebelum Ketua Majlis Hak Asasi PBB, Michelle Bachelet – yang dikritik hebat oleh Washington kerana lawatan ke China baru-baru ini – meninggalkan pejabat.

“Laporan ini memperdalam dan mengesahkan kebimbangan besar kami mengenai pembunuhan beramai-ramai yang berterusan dan jenayah terhadap kemanusiaan yang dilakukan oleh pihak berkuasa kerajaan PRC terhadap Uyghur,” katanya dalam satu kenyataan, merujuk kepada Republik Rakyat China (PRC).

“Kami akan terus meminta PRC untuk mengambil kira dan menyeru PRC untuk membebaskan mereka yang ditahan secara tidak adil, mempertanggungjawabkan mereka yang hilang dan membenarkan penyiasat bebas akses penuh serta tanpa halangan ke Xinjiang, Tibet dan merentasi PRC,” katanya.

Laporan penting PBB itu memperincikan rentetan pencabulan hak termasuk penyeksaan dan buruh paksa terhadap Uyghur dan minoriti lain yang kebanyakannya Islam, menimbulkan kemarahan Beijing.

Laporan itu berkata, China mungkin melakukan ‘jenayah terhadap kemanusiaan’ tetapi tidak lagi memanggil layanannya terhadap Uyghur sebagai ‘pembunuhan beramai-ramai’. – Agensi


Gambar dedah 640 rakyat Afghanistan ‘bersesak’ dalam pesawat AS

KABUL, 8 Muharram 1443H, Selasa – Gambar luar biasa yang menunjukkan ratusan penduduk awam Afghanistan – duduk secara rapat dan bersesak di dalam pesawat tentera Amerika Syarikat (AS) – ketika mereka diterbangkan ke Qatar, diterbitkan agensi berita dalam talin.

Gambar yang disiarkan di Defenseone.com menunjukkan kanak-kanak berpaut pada ibu bapa mereka sementara orang lain menggunakan tali kargo sebagai tali pinggang keledar sementara.

Pesawat kargo ketenteraan AS Reach 871, C-17 Globemaster III, dilaporkan membawa lebih dari lima kali ganda muatan yang disarankan dan berlepas dari Kabul, Afghanistan.

Pegawai pertahanan AS memaklumkan lebih daripada 640 pelarian diselamatkan.

Menurut laman web itu, penerbangan dari Kabul ke Qatar, membawa salah satu penumpang terbesar dalam pesawat jenis ketenteraan dalam 30 tahun.

Jet ini mampu membawa muatan 77,564 kilogram tetapi hanya dirancang untuk 134 tentera.

Kapten dan anak kapal di dalam pesawat dilaporkan terkejut dengan jumlah penumpang yang berada di dalam pesawat tetapi memutuskan untuk tetap berlepas, dan tidak menghalau mereka.

Terdapat laporan bahawa pesawat tentera lain kembali terbang setelah operasi di lapangan terbang dihentikan sebentar untuk ‘membersihkan’ ratusan orang yang masih berada di lapangan kapal terbang.

Semalam, sekurang-kurangnya tujuh orang terbunuh ketika keadaan panik di Lapangan Terbang Antarabangsa Kabul, dengan ribuan penduduk menyerbu lapangan.

Video viral di media sosial menunjukkan beratus-ratus warga Afghanistan yang putus asa berlari di samping pesawat membolehkan mereka melarikan diri dari negara yang diperintah Taliban.

Sementara itu, Jurucakap Taliban, Suhail Shaheen mengatakan dalam sebuah ciapan di Twitter bahawa pejuang mereka berada di bawah perintah tegas untuk tidak mencederakan sesiapa pun.

“Kehidupan, harta benda dan kehormatan tidak akan dirugikan tetapi harus dilindungi oleh mujahidin,” katanya.


Penduduk luar Palestin mula tinggalkan Gaza

GAZA, 18 Rabiulakhir 1445H, Khamis – Kira-kira 110 pemegang passport asing telah meninggalkan Semenanjung Gaza dengan melalui pintu sempadan Rafah untuk memasuki Mesir.

Pengarah Media Sempadan Rafah, Wael Abu Mohsen berkata, kesemua pemegang passport asing mula meninggalkan wilayah tersebut.

Ratusan warga asing dan rakyat Palestin telah berkumpul di pintu masuk utama di Rafah sejak awal pagi semalam.

Media Mesir turut menyiarkan rakaman kenderaan, trak dan ambulans yang melintasi pintu masuk sempadan dari Gaza ke Mesir.

17 ambulans yang membawa rakyat Palestin yang cedera dalam serangan udara rejim Zionis juga melalui terminal berkenaan.

Selain itu, 20 buah trak yang dipenuhi bantuan kemanusiaan juga bergerak melalui pintu masuk Rafah – menjadikan jumlah keseluruhan trak bantuan dalam minggu ini mencecah 237 buah.

Sejak hujung minggu lalu, tentera Israel telah meluaskan serangan udara dan darat ke atas Semenanjung Gaza, yang telah diserang tanpa henti sejak tiga minggu lalu.

Malah sehingga kini 8,796 rakyat Palestin yang syahid termasuk kanak-kanak, wanita dan warga emas yang tidak bersalah sepanjang tempoh ini.

Semalam, pintu sempadan Rafah mula dibuka bagi membolehkan rakyat Palestin yang cedera dirawat di hospital Mesir. – Agensi


UMNO-BN kalah PRU15 sebab ada presiden bermasalah

Oleh Siti Hafidah Abd Ghaffar

BANGI, 18 Jamadilawal 1444H, Selasa – Tidak mustahil rakyat akan kembali menghukum UMNO dalam setiap pilihan raya, sekiranya gagal mempertandingkan jawatan Presiden dan Timbalan Presiden pada pemilihan parti akan datang.

Bekas Timbalan Ketua UMNO Bahagian Putrajaya, Datuk Tun Faisal Ismail Aziz berkata, jika perkara itu berlaku, maka ruang untuk memperbetulkan UMNO disempitkan hanya kepada pilihan tertentu di dalam parti antaranya Majlis Kerja Tertinggi (MKT) dan Ketua Bahagian.

Menurutnya, ia sesuatu yang tidak sihat dan UMNO wajar diberi ruang untuk membersihkan diri daripada pemimpin yang bermasalah, bahkan perlu ada penyegaran semula serta pembaharuan yang disuntik dalam parti itu.

“Pembaharuan itu tentulah diharapkan daripada pemimpin-pemimpin baharu ataupun mereka yang lebih bersih, yang kita rasakan boleh bawa aspirasi baharu UMNO dalam politik negara.

“Kalau kata pemilihan dalam UMNO dihalang dan proses penambahbaikan itu tidak berlaku secara demokratik, maka UMNO akan dilihat sebagai menghalang perubahan berlaku dalam parti.

“Dan bagi pengundi UMNO, mungkin mereka akan kecewa dan menghukum UMNO pada PRN serta PRU akan datang. Ini yang saya lihat akan berlaku,” katanya dalam rancangan temubual Dimensi di TV Pertiwi, hari ini.

Dalam pada itu, beliau berpendapat sentimen UMNO pada kebelakangan ini agak mengecewakan lebih-lebih lagi selepas kekalahan Barisan Nasional (BN) pada Pilihan Raya Umum Ke-15 (PRU15).

Meskipun disedari ramai pihak kekalahan itu berpunca daripada Datuk Seri Dr Ahmad Zahid Hamidi, Tun Faisal hairan apabila Presiden UMNO itu masih dikekalkan malahan diberi ruang untuk berunding dalam pembentukan kerajaan dengan pihak lain.

Walhal katanya, Ahmad Zahid sepatutnya mengundur diri dan memberi ruang kepada individu lain untuk menentukan hala tuju parti.

“Macam sekarang kita dah tahu presiden bermasalah sebab itu kita kalah. Kalau tidak kerana presiden yang memimpin parti ini kekalahan itu tidak berlaku begitu teruk.

“Kita tahu yang sebenarnya dilihat bermasalah dalam UMNO penolakan terhadap presiden. Jadi perlu ada pembetulan di situ,” katanya.


Selangor tawar Rumah Idaman bernilai RM250,000 bantu golongan B40

BANGI, 5 Ramadan 1443H, Khamis – Golongan B40 di Selangor kini berpeluang memiliki rumah pertama dengan tawaran harga RM250,00 selepas kerajaan negeri mengumumkan pembinaan Rumah Idaman.

Menteri Besar Selangor, Datuk Seri Amirudin Shari berkata, rumah berkeluasan 1,000 kaki persegi itu merupakan inisiatif kerajaan Selangor dengan kerjasama Nadicergas, pemaju terkemuka dan berpengalaman luas membangunkan perumahan di Lembah Klang.

Projek tersebut akan dibangunkan di Seksyen U8, Bukit Jelutong.

Ia diyakini mampu memenuhi citarasa dan keperluan perumahan mampu milik kepada rakyat di negeri tersebut.

“Rumah Idaman sangat berbeza dengan rumah mampu milik lain kerana harganya jauh lebih rendah terutama di Lembah Klang,” katanya seperti dipetik akhbar tempatan, hari ini.

Amirudin menegaskan, usaha tersebut dilakukan kerajaan negeri bagi memastikan rakyat di Selangor berpeluang mendiami rumah lebih selesa.

Beliau memaklumkan, Rumah Idaman dibina dengan tiga bilik tidur dan dua bilik air bagi setiap ruang rumah mereka selain turut disediakan balkoni untuk melihat persekitaran dan menghirup udara segar.

Di samping itu, bagi setiap unit ini akan disediakan dua parkir kereta dan ia berbeza dengan pangsapuri biasa yang menyediakan satu sahaja parkir percuma.

Lebih menarik, pembinaan rumah idaman berkenaan turut dilengkapi kabinet pakaian dan penyaman udara, manakala setiap bilik air turut sediakan pemanas air.

Katanya lagi, bagi pemilik Rumah Idaman, ruangan dapur mereka turut dilengkapi kabinet dapur dan peti sejuk, manakala di ruang tamu pula dilengkapi kabinet dan televisyen 32 inci.

“Pada awal pelancaran Rumah Idaman sememangnya merancang supaya ia dibina berdekatan dengan kemudahan awam, pengangkutan, rumah ibadah dan pusat membeli-belah.

“Projek dibina ini merupakan perbandaran baharu yang matang dan mempunyai pelbagai kemudahan pengangkutan antaranya berhubung dengan Lebuhraya Lembah Klang Baru (NKVE) dan Lebuh Raya Koridor Guthrie (GCE), selain berdekatan dengan institusi pendidikan seperti universiti, sekolah menengah dan rendah,” katanya.

Orang ramai yang berminat untuk mengetahui lanjut Rumah Idaman boleh melayari www.platselangor.com.


Jangan gantung bahan kempen di tiang elektrik

BANGI, 8 Muharam 1445H, Rabu – Semua parti politik diingatkan tidak memasang bahan kempen di mana-mana premis dan pepasangan elektrik Tenaga Nasional Berhad (TNB) sepanjang tempoh berkempen mulai 29 Julai ini.

Ketua Pegawai Rangkaian Pembahagian Tenaga Nasional Berhad (TNB), Wan Nazmy Wan Mahmood berkata, larangan berkenaan termasuklah menampal atau menggantung bahan-bahan kempen.

Ia termasuk poster, bendera, gegantung dan sepanduk di menara penghantaran, tiang elektrik, peti pembekal, pencawang, tiang elektrik konkrit.

TNB juga memohon kerjasama semua pihak agar mengelak melakukan kerja-kerja pengorekan tanah dalam usaha mengurangkan risiko menyentuh kabel elektrik,

“Hal demikian bagi menghindari kemungkinan berlaku gangguan bekalan elektrik akibat kerosakan kabel dan perbuatan ini boleh mengundang bahaya kerana berisiko mengakibatkan renjatan elektrik.

“Ia juga mungkin menyebabkan gangguan bekalan elektrik ke premis-premis penting sepanjang proses pilihan raya ini seperti Pusat-Pusat Penamaan Calon, Pusat Mengundi dan Pusat Penjumlahan Rasmi Undi,” katanya.

Beliau juga meminta kerja-kerja pengorekan ditangguhkan – dan jika tidak dapat dielakkan, perlu menghubungi TNB untuk mendapatkan nasihat demi mengurangkan risiko gangguan.

Wan Nazmi turut mengingatkan orang ramai agar tidak memegang, membawa atau memasang tiang bendera di bawah mana-mana talian penghantaran elektrik termasuk tiang bendera yang diperbuat daripada buluh.

Katanya, tindakan berkenan boleh berisiko terkena renjatan elektrik kepada mereka yang berada berhampiran.

“Aktiviti berbahaya ini juga menyalahi peruntukan Seksyen 37, Akta Bekalan Elektrik 1990 (Akta 447), iaitu mengganggu, mencacatkan atau merosakkan pepasangan elektrik.

“Sebagai langkah pencegahan, pihaknya akan bekerjasama dengan Suruhanjaya Pilihan Raya Malaysia (SPR) dan pihak berkuasa menurunkan bahan kempen pilihan raya yang berisiko menimbulkan bahaya kepada pengguna,” katanya.


Tebing Barat semakin tegang

NABLUS, 8 Rejab 1444H, Isnin – Penceroboh haram bersenjata Israel membunuh seorang pemuda Palestin pada Sabtu di wilayah Qalqilia, Tebing Barat yang diduduki.

Sumber keselamatan Palestin berkata, Karam Ali Salman, 18, maut ditembak oleh peneroka haram Israel dalam ‘keadaan yang tidak jelas’.

Kementerian Kesihatan Palestin berkata, penduduk kampung Qusin berhampiran bandar Nablus itu dibunuh oleh pendudukan Israel berhampiran penempatan haram Kedumim.

Katanya, Kedumim dibina di atas tanah milik persendirian Palestin.

Pembunuhan Salman seiring dengan lonjakan serangan ganas oleh peneroka Israel di Tebing Barat, dengan 144 insiden dilaporkan.

Menurut pegawai Palestin, Ghassan Daghlas, peneroka memusnahkan 120 kenderaan dengan membaling batu ke arahnya di selatan Nablus, membakar enam kenderaan di bandar Majdal Bani Fadel dan menyerang 22 kedai di Hawara.

Sementara itu, tentera negara pengganas mendakwa ‘pasukan keselamatan awam’ menembak seseorang yang ‘bersenjata api’ berhampiran penempatan di utara Tebing Barat.

Terdahulu, Kementerian Kesihatan mengesahkan seorang warga Palestin maut akibat kecederaan pada Ahad lalu, tiga hari selepas serangan maut Israel ke atas kem Jenin di Tebing Barat yang diduduki.

Keganasan meningkat apabila insiden tembakan di sebuah penempatan di kejiranan Silwan di Baitulmaqdis Timur yang diduduki pada Sabtu mencederakan dua peneroka haram Israel.

Sekurang-kurangnya 31 rakyat Palestin dibunuh oleh tentera Israel sejak awal Januari. – Agensi


Filipina dibadai ribut, 24 maut

MANILA, 10 Ramadan 1443H, Selasa – Sekurang-kurangnya 24 orang maut dalam kejadian tanah runtuh dan banjir di seluruh tengah dan selatan Filipina.

Agensi bencana berkata, lebih 13,000 orang menyelamatkan diri ke pusat perlindungan kecemasan ketika ribut Tropika Megi melanda wilayah yang terdedah kepada bencana pada Ahad lalu.

Ribut Tropika Megi – atau dikenali sebagai Agaton oleh penduduk tempatan – membadai pantai timur negara itu membawa hujan lebat hingga menyebabkan banjir kilat dan tanah runtuh di kawasan terjejas.

Wilayah tengah Leyte paling teruk terjejas, dengan tanah runtuh menyebabkan 21 orang terkorban di empat kampung, kata pegawai bencana Baybay City, Rhyse Austero kepada AFP.

Tiga lagi orang terbunuh di pulau utama selatan Mindanao, kata agensi bencana negara sebelum ini.

Gambar yang disiarkan di Facebook dan disahkan oleh AFP menunjukkan beberapa rumah di Bunga, salah satu kampung yang terjejas di wilayah Leyte, tertimbus dalam lumpur sehingga ke bumbung.

Ribut Tropika Megi dijangka lemah kepada 45km sejam dan bergerak semula ke laut pada Selasa, kata biro cuaca negara. – Agensi


Gesa KDN siasat gerakan subversif pro komunis

BANGI, 21 Jamadilawal 1442H, Selasa – Kementerian Dalam Negeri (KDN) digesa melakukan siasatan terperinci di seluruh negara berhubung gerakan subversif pro komunis.

Desakan disuarakan Jawatankuasa Gerakan Massa Pemuda Ikatan Muslimin Malaysia (ISMA), Mohd Soufi Anual itu susulan serbuan pihak polis terhadap beberapa restoran yang memaparkan gambar pemimpin komunis serta elemen komunisme.

Kelmarin, dua restoran di Georgetown, Pulau Pinang disiasat selepas pemiliknya menghias premis miliknya masing-masing di Auto City dan Pulau Tikus dengan kertas dinding memaparkan elemen komunisme dan pemimpin komunis.

Semalam, Majlis Bandaraya Johor Bahru (MBJB) juga menurunkan papan iklan sebuah premis makanan di Taman Mount Austin, Johor Bahru kerana mengandungi unsur-unsur komunisme.

Selain memaparkan gambar pemimpin-pemimpin komunis, pekerja premis terbabit dikatakan turut berpakaian seperti tentera komunis China.

Selepas di Pulau Pinang dan Johor, sebuah restoran makanan terkenal di Jonker Walk, Jalan Hang Jebat, Melaka pula diserbu polis yang merampas 18 potret mirip pemimpin Parti Komunis China, Mao Zedong.

Mohd Soufi menegaskan bahawa gerakan subversif pro komunis ini bukan perkara main-main atau serkap jarang.

“Kesannya sangat dirasai sejak beberapa tahun kebelakangan ini. Petandanya terlampau banyak.

“Justeru, kami menggesa pihak Kementerian Dalam Negeri melakukan siasatan terperinci seluruh negara.

“Magnitud gerakan subversif ini besar. Jangan pandang enteng,” tegasnya dalam kenyataan di Facebook hari ini.

Pada masa sama, beliau menggesa pihak berkuasa mencari dalangnya dan segera menghapuskan gerakan subversif pro komunis ini sebelum negara tumbang.

“Harapnya kerajaan dapat bertindak dengan kadar segera dan bongkarkan sebelum terlambat,” katanya.


Pembelian bangunan di London dijangka beri pulangan baik: TH

KUALA LUMPUR, 24 Zulhijjah 1443H, Ahad – Pembelian bangunan pejabat enam tingkat oleh Lembaga Tabung Haji (TH) di London yang dimuktamadkan pada 12 Julai lepas dijangka akan memberikan pulangan yang baik sekali gus melindungi kepentingan serta memberi nilai tambah kepada pendepositnya.

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin berkata pembelian itu yang merupakan pelaburan keenam TH di United Kingdom (UK) dijangka akan memberikan pulangan yang stabil membabitkan purata pulangan atas tunai dianggarkan sebanyak lima peratus setiap tahun.

“TH menerusi anak syarikat juga akan melaksanakan pembiayaan semula bagi mengurangkan modal tunai ke atas hartanah tersebut,” katanya dalam satu kenyataan.

Menurutnya lagi, hartanah itu yang terletak di kawasan strategik di tengah-tengah kota London, berstatus pemilikan kekal dan disewa oleh Kementerian Pengangkutan UK untuk tempoh lebih 11 tahun.

Justeru, beliau menjelaskan pembelian hartanah itu banyak memberi kelebihan dari segi kontrak sewaan yang panjang tidak boleh batal serta kadar sewaan yang meningkat setiap tahun, sekali gus menjangkakan nilai hartanah itu akan terus meningkat.

“Nilai hartanah itu turut dijangka akan terus meningkat disebabkan kadar sewa meningkat setiap tahun, lokasi yang strategik serta permintaan yang melebihi bekalan untuk aset berprofil tinggi di bandar raya London yang merupakan pusat kewangan terbesar dan antara destinasi pelaburan hartanah yang utama di dunia.

TH juga tidak perlu mengeluarkan modal kos penyelenggaraan bangunan memandangkan segala kos penyelenggaraan ditanggung sepenuhnya oleh penyewa iaitu Kementerian Pengangkutan UK,” katanya.

Kenyataan itu turut memaklumkan, UK juga telah diberi kedudukan tertinggi dalam Global Real Estate Transparency Index, 2022 sebagai negara paling telus di dalam hartanah yang menarik ramai pelabur asing seluruh dunia.

Dalam pada itu, Amrin menambah bangunan pejabat setinggi enam tingkat dan berkeluasan 179,869 meter persegi yang dikenali sebagai Great Minster, 33 Horseferry Road, Victoria itu dibeli di bawah nilai pasaran berdasarkan penilaian jurunilai profesional bebas.

“Bangunan itu yang menempatkan Kementerian Pengangkutan UK di kota raya London bernilai £247.5 juta (kira-kira RM1.3 bilion) pada 12 Julai lalu dibeli bawah nilai pasaran.

“Hartanah tersebut dibeli di bawah nilai pasaran semasa £250 juta berdasarkan penilaian oleh dua jurunilai profesional bebas, CBRE dan Colliers,” katanya.

Amrin menambah pelaburan itu merupakan penyusunan semula portfolio hartanah TH melibatkan hasil penjualan hartanah sedia ada digunakan untuk pelaburan baharu yang memberikan pulangan lebih baik.

“Pelaburan TH adalah selaras dengan tahap risiko yang ditetapkan dan mengikut lokasi strategi aset bagi mencapai portfolio yang seimbang dan kepelbagaian risiko untuk memperolehi kadar pulangan yang stabil dan mampan,” katanya. – Bernama


Pejuang di Gaza rampas dron milik pengganas Israel

TEL AVIV, 17 Ramadan 1442H, Khamis – Salah satu dron milik rejim pengganas Israel jatuh di utara Gaza ketika melakukan operasi rutin di kawasan itu.

Jurucakap Israel, Avichay Adraee mengesahkan, perkara itu dalam satu kenyataan di laman Twitter sambil menambah kononnya tiada apa perlu dibimbangkan mengenai perkara berkenaan.

Sementara itu, kumpulan pejuang di Gaza yang enggan nama didedahkan mendakwa, pihaknya telah merampas dron terbabit namun tidak memberi sebarang keterangan lanjut.

Gaza menyaksikan peningkatan ketenteraan sejak Jumaat di mana roket ke Israel telah dilancarkan, sementara rejim Zionis pula menyasarkan beberapa lokasi Pergerakan Perjuangan Islam Palestin (Hamas).

Perkara itu muncul setelah rejim pengganas Israel menghalang warga Palestin berkumpul di kawasan pintu gerbang Damsyik di Bandar Lama Baitulmaqdis, sebelum berlakunya pertempuran.

Isnin lalu, Kabinet Keselamatan Israel memberi kuasa kepada pemimpin tertingginya, Benjamin Netanyahu dan Menteri Pertahanan, Benny Gantz untuk melakukan serangan ke atas Gaza. – Agensi


PN gesa kerajaan usul mesyuarat tergempar OIC kecam pencerobohan Israel

BANGI, 23 Rabiulawal 1445H, Isnin – Perikatan Nasional (PN) menggesa Kerajaan Malaysia mengambil tindakan segera dengan mengusulkan mesyuarat tergempar Pertubuhan Kerjasama Islam (OIC) bagi mengecam pencerobohan Israel selain menzahirkan solidariti kepada rakyat Palestin.

Pengerusi PN, Tan Sri Muhyiddin Yassin berkata, adalah penting bagi masyarakat antarabangsa berdiri bersama untuk menangani kirisis berkenaan dan berusaha ke arah penyelesaian yang aman dengan menghormati hak rakyat Palestin.

Katanya, PN amat prihatin dengan perkembangan membimbangkan di Semenanjung Gaza akibat keganasan rejim Israel.

“PN mengutuk pencerobohan berulang kali terhadap Masjid al-Aqsa yang ternyata menjadi antara sebab utama peningkatan ketegangan di rantau itu.

“Masyarakat antarabangsa mesti bertindak pantas dan tegas untuk memaksa Israel menghentikan pelanggaran undang-undang antarabangsa secara terang-terangan.

“Israel mesti menghormati resolusi-resolusi antarabangsa yang telah diputuskan melalui Pertubuhan Bangsa Bersatu (PBB) dan mengakui hak serta sejarah rakyat Palestin,” katanya dalam kenyataan, hari ini.

Muhyiddin menegaskan, masyarakat antarabangsa mesti menghalang peristiwa berdarah ini daripada menjadi alasan untuk serangan baharu Israel yang mengancam nyawa ribuan orang awam Palestin di Gaza.

Selain itu, PN mengulangi komitmennya yang tidak berbelah bahagi kepada perjuangan Palestin yang adil dan hak yang sah bagi rakyat Palestin.

“PN dengan tegas menyokong penubuhan negara Palestin merdeka berdasarkan sempadan tahun 1967,” katanya.


Ancam keselamatan negara, Myanmar larang akses televisyen satelit

YANGON, 23 Ramadan 1442H, Rabu – Media Myanmar yang dikendalikan junta mengumumkan larangan mengakses televisyen satelit, dengan mendakwa bahawa siaran luar mengancam keselamatan negara dan memberi amaran akan menangkap pihak yang melanggar larangan itu.

Myanmar kini dalam keadaan terasing selepas sebahagian besar akses internet mudah alih disekat dalam usaha untuk menghentikan protes antijunta sejak rampasan kuasa 1 Februari.

“Televisyen satelit tidak lagi sah. Siapa pun yang melanggar undang-undang televisyen dan video, terutama mereka yang menggunakan piring satelit akan dihukum penjara setahun dan denda 500,000 kyat (AS$320).

“Media yang tidak sah menyiarkan berita yang merosakkan keamanan nasional, undang-undang dan ketenteraman awam dianggap mendorong kepada pengkhianatan,” kata stesen televisyen MRTV.

Dalam menghadapi penentangan yang meluas, junta berusaha untuk melaksanakan pemerintahan sejak menggulingkan pemimpin Aung San Suu Kyi dan mengakhiri peralihan demokrasi.

Keganasan meningkat sejak rampasan kuasa dan pasukan keselamatan membunuh lebih 760 orang awam, kata kumpulan penyokong Persatuan Bantuan untuk Tahanan Politik (AAPP). – Agensi


Lebih ramai Ahli Parlimen 60 tahun ke atas diseru ikut jejak Nazri Aziz

1. PENGUMUMAN DS Nazri Aziz untuk bersara dari politik dan tidak bertanding PRU15 adalah langkah tepat.

2. Usia Nazri Aziz tahun ini ialah 67 tahun, beliau patut membuat keputusan tersebut 7 tahun lalu lagi.

3. Saya juga turut menyeru Ahli-ahli Parlimen yang berusia 60 tahun dan ke atas mengikut jejak langkah Nazri untuk umumkan persaraan dari politik segera.

4. Ini bagi membolehkan calon lebih muda diangkat untuk bertanding PRU akan datang.

5. Untuk rekod, Malaysia hanya mempunyai 28% Ahli Parlimen berusia 50 tahun ke bawah, jika dibandingkan Australia mempunyai 50% Ahli Parlimen berusia 50 tahun ke bawah, UK 47%, Singapura 46%.

6. Malaysia mempunyai 62% Ahli Parlimen berusia 50 tahun ke atas yang mana 1/3 dari jumlah itu berusia 60 tahun ke atas.

7. Fenomena ini berlaku kerana politik Malaysia dikuasai warlord-warlord politik yang terlalu lama berkuasa, memegang jawatan politik dan kaya dengan hasil politik.

8. Sudah tiba masanya, landskap politik Malaysia berubah!

Hazwan Mohamad
Ketua Penerangan BERJASA


Restoran tumpuan geng plastik hitam diserbu, dua geng ‘ulat’ diberi notis

MELAKA, 6 Ramadan 1443H, Jumaat – Padah tidak menghormati bulan Ramadan, sebuah restoran di Peringgit di sini diserbu penguat kuasa Jabatan Agama Islam Melaka (JAIM) apabila dipercayai menjadi pusat geng ‘plastik hitam’ membeli makanan.

Dalam serbuan tengah hari tadi, antara yang menerima notis ialah dua pekerja restoran tersebut yang bertindak sebagai ‘ulat’ atau penghantar makanan kepada individu tidak berpuasa yang menunggu di dalam kereta atau motosikal.

Pengarah JAIM, Datuk Che Sukri Che Mat berkata, Ops Plastik Hitam Menggelegak itu dilakukan hasil risikan pasukannya sejak hari pertama Ramadan lagi memandangkan restoran tersebut sememangnya terkenal sebagai lokasi tumpuan golongan culas berpuasa.

“Untuk operasi hari ini sebanyak tujuh notis dikeluarkan ke atas pemilik dan pekerja restoran yang berusia antara 24 dan 63 tahun itu atas kesalahan di bawah Seksyen 49 Enakmen Kesalahan Syariah Negeri Melaka 1991 dan mereka diperintahkan untuk hadir ke pejabat JAIM untuk memberi keterangan,” katanya kepada pemberita selepas operasi itu di sini hari ini.

Katanya, siasatan awal mendapati restoran tersebut memulakan perniagaan seawal 8 pagi dan mendakwa mereka menjual makanan kepada golongan bukan Muslim.

Jelas Che Sukri, premis itu, yang disifatkannya sebagai kawasan paling ‘panas’ di Melaka Tengah pada bulan Ramadan, sebelum ini pernah diberi amaran kerana mereka telah melakukan aktiviti tersebut sejak bertahun lamanya.

“Kali ini modus operandinya menggunakan ‘ulat’ dan mereka menerima tempahan melalui telefon. Jadi air dan makanan sudah siap dibungkus dan ulat ini akan terus ke kereta di mana pembeli sedia menunggu.

“Jadi pembeli tidak perlu ‘drop off’ atau singgah di kedai dan kaedah menggunakan ‘ulat’ ini lebih mudah dan lancar dalam menghantar makanan yang dibeli,” katanya. – Bernama


Al-Quran rujukan hidup

KETIKA Rasulullah ﷺ diangkat menjadi Nabi dan Rasul, Allah menurunkan kepada Baginda ﷺ lima ayat pertama dari surah al-Alaq. Ayat-ayat itu antara lain mempertegaskan isu sumber dalam akidah seorang muslim. Sumber penciptaan manusia dan alam keseluruhannya adalah dari Allah. Sumber ilmu juga adalah dari Allah. Manusia adalah makhluk yang tidak tahu, lalu menjadi tahu dengan izin Allah semata-mata.

“Bacalah (wahai Muhammad) dengan nama Tuhanmu yang menciptakan (sekalian makhluk), Ia menciptakan manusia dari sebuku darah beku; Bacalah, dan Tuhanmu Yang Maha Pemurah, Yang mengajar manusia melalui pena dan tulisan, Ia mengajarkan manusia apa yang tidak diketahuinya. (Al-Alaq: 1-5)

2. Sambutan Nuzul Quran yang datang sekali lagi pada hari ini, mengingatkan kita semua tentang al-Quran yang merupakan sumber dalam hidup kita seorang muslim. Ia bukan setakat kitab yang dibaca untuk meraih ganjaran dan pahala tilawah, tetapi sebaliknya lebih dari itu ia adalah rujukan di dalam hidup; segenap aktiviti kehidupan.

3. Manusia hidup di dunia bersilih ganti dari satu generasi ke satu generasi. Banyak perkara yang perlu diurus, termasuklah konflik sesama manusia. Manusia perlu satu formula atau teori atau kaedah untuk mengurus kehidupan. Tetapi apakah panduan untuk manusia mengurus dunia yang dari hari ke hari semakin kompleks dan rumit?

4. Selain Islam meletakkan akal sebagai pengukur kepada salah dan benar. Tetapi akal manusia amat terbatas kemampuannya. Dari situ kita melihat dunia sentiasa bertukar teori pengurusan hidup yang akhirnya menjebakkan dunia dalam simpulan masalah yang tidak boleh dirungkai. Dan oleh kerana akal manusia selalu kalah dengan nafsu, akhirnya kebenaran menjadi suatu yang abstrak; dinilai dengan rasa dan bukan dengan rasional. Lalu itu menjadikan kehidupan semakin tidak menentu dan huru hara.

5. Barat menolak wahyu sebagai rujukan dalam pengurusan kehidupan. Mereka menolak apa-apa yang datang dari Tuhan kerana terlalu kagum dengan kehebatan diri mereka sendiri. Mereka mencipta teori-teori berteraskan akal semata-mata. Lahirlah sistem demokrasi, lahirlah sistem kapitalis. Lahirlah juga sistem komunis, lahir falsafah liberalisme. Mereka membangunkan metodologi kajian dalam pelbagai bidang ilmu lalu menghasilkan produk-produk kehidupan yang pelbagai. Tiap satu menjerumuskan manusia dan dunia keseluruhannya kepada kemusnahan sebagaimana yang kita lihat pada hari ini. Untuk membetulkan keadaan, mereka memerah akal sekali lagi mencari teori-teori baru pula. Dan akhirnya dunia hanya berpindah dari satu masalah kepada masalah lain sahaja, tetapi tidak pernah merasai ketenangan dan kebahagiaan hidup. Hingga akhirnya manusia menganggap hidup yang musnah itulah kehidupan.

6. Dunia Islam membeli pemikiran Barat dan produk-produknya. Umat Islam tidak lagi mampu mengkaji al-Quran untuk menghasilkan sistem hidup berteraskan rujukan al-Quran. Berlalu satu fasa, mereka mengislamisasikan pemikiran dan produk itu agar tidak jauh sangat lari dari al-Quran. Tetapi islamisasi sistem dan produk Barat, tidak menjadikan ianya Islam sepenuhnya. Di dalam demokrasi masih ada kuasa manusia tanpa batas yang bercanggah dengan al-Quran. Di dalam kebebasan sistem kapitalis, masih ada perlampauan monopoli yang ditegah oleh al-Quran. Akhirnya seperti yang diduga, apa juga binaan yang dibina dari asas yang salah dan rapuh, walaupun dicantikkan ia tetap akan runtuh.

7. Sampai bilakah umat Islam akan terus mengambil pendekatan Islamisasi sistem Barat ini? Atau dengan erti kata lain, bilakah umat Islam akan kembali menjadikan al-Quran sebagai rujukan sepenuhnya dalam kehidupan? Sama ada rujukan di dalam kehidupan di level peribadi. Atau rujukan dalam kehidupan bernegara. Juga rujukan dalam urusan ekonomi, undang-undang, pendidikan, sosial dan sebagainya. Ia adalah proses yang sukar kerana ia perlu daripada manusia penyerahan akal mereka kepada wahyu sepenuhnya, dan seterusnya menggunakan akal di tahap maksima untuk menyingkap kehendak wahyu.

8. Allah menyuruh kita agar ‘tafakkur’, ‘tadabbur’ dan ‘taaqqul’ terhadap apa yang terkandung di dalam al-Quran.

Tafakkur ialah berfikir. Tafakkur bertujuan untuk manusia mengetahui apa yang Allah kehendaki. Firman Allah:

كَذَلِكَ يُبَيِّنُ اللَّهُ لَكُمُ الْآيَاتِ لَعَلَّكُمْ تَتَفَكَّرُونَ
“Demikianlah Allah menerangkan kepada kamu ayat-ayatNya (keterangan-keterangan hukumNya) supaya kamu berfikir.” (Al-Baqarah: 219)

Allah juga menyuruh kita agar ‘tadabbur’ iaitu meneliti. Tadabbur bertujuan agar manusia mengetahui akibat dan implikasi jika tidak mengikut apa yang Allah kehendaki. Firman Allah:

أَفَلَا يَتَدَبَّرُونَ الْقُرْآنَ أَمْ عَلَىٰ قُلُوبٍ أَقْفَالُهَا
“(Setelah diterangkan yang demikian) maka adakah mereka sengaja tidak berusaha memahami serta memikirkan isi Al-Quran? Atau telah ada di atas hati mereka kunci penutup (yang menghalangnya daripada menerima ajaran Al-Quran)?” (Muhammad: 24)

Allah seterusnya menyuruh kita ‘taaqqul’ iaitu menjiwai. Taaqqul bertujuan agar manusia menjadikan ajaran al-Quran sebagai cara fikir mereka dan menjiwainya dengan sungguh-sungguh. Firman Allah:

إِنَّا أَنزَلْنَاهُ قُرْآنًا عَرَبِيًّا لَّعَلَّكُمْ تَعْقِلُونَ
“Sesungguhnya Kami menurunkan kitab itu sebagai Quran yang dibaca dengan bahasa Arab, supaya kamu (menggunakan akal untuk) memahaminya.” (Yusuf: 2)

9. Meletakkan al-Quran sebagai rujukan dalam kehidupan mesti dimulakan dengan proses-proses di atas. Malangnya sebahagian umat Islam di Malaysia ini tidak mahu melepasi tahap tilawah. Kita memperbanyakkan teori-teori dan kaedah pengajaran pembacaan al-Quran. Kita mencantikkan al-Quran dengan pelbagai awan larat agar seronok dimiliki. Kemudian kita menggembangkan ilmu tarannum dan menghabiskan modal yang banyak untuk musabaqah. Habuan yang diperolehi oleh penuntut ilmu tafsir masih kecil dan tidak padan untuk melayakkannya berijtihad mencipta teori dan sistem berasaskan al-Quran. Sedangkan sebenarnya itulah tujuan utama al-Quran itu diturunkan.

10. Sempena kedatangan Nuzul Quran pada hari ini, saya menyeru seluruh umat Islam di Malaysia agar kembali memperlakukan al-Quran sebagaimana selayaknya ia diperlakukan. Moga kita tidak termasuk di dalam golongan yang diadukan oleh Rasulullah ﷺ kepada Allah:

وَقَالَ الرَّسُولُ يَا رَبِّ إِنَّ قَوْمِي اتَّخَذُوا هَٰذَا الْقُرْآنَ مَهْجُورًا
“Dan berkatalah Rasul: “Wahai Tuhanku sesungguhnya kaumku telah menjadikan Al-Quran ini satu perlembagaan yang ditinggalkan, tidak dipakai”.” (Al-Furqan: 30)

Salam Nuzul Quran
Allahul Musta’an

Ustaz Muhammad Fauzi Asmuni
Presiden ISMA


Fahmi Bazlan yakin dapat memenangi hati pengundi Kota Raja

Oleh Siti Hafidah Abd Ghaffar

SHAH ALAM, 10 Rabiulakhir 1444H, Sabtu – Memiliki rekod yang memberangsangkan, Fahmi Bazlan Muda yakin dapat memenangi hati pengundi Kota Raja dalam Pilihan Raya Umum ke-15 (PRU15).

Ini kerana calon Parti Pejuang Tanah Air (Pejuang) itu sudah dikenali penduduk setempat berikutan sering kali turun padang menjalankan aktiviti kesukarelawanan termasuk membantu mangsa banjir yang melanda Shah Alam sebelum ini.

Sehubungan itu, beliau positif mampu menang kerusi Parlimen Kota Raja – yang menyaksikan pertembungan lapan penjuru – apatah lagi tidak kehilangan wang deposit.

Beliau menyifatkan, pengumuman penamaan calon yang bertanding kerusi berkenaan hari ini agak menarik.

“Persaingan agak terbuka dan kedudukan Pejuang di kertas undi berada pada nombor satu. Ia sangat baik.

“Kita positif untuk bertanding selepas ini,” katanya ketika ditemui Ismaweb.net selepas pengumuman calon di pusat penamaan calon di Dewan Majlis Bandaraya Shah Alam (MBSA) Kemuning Seksyen 32 di sini, hari ini.

Kerusi Parlimen Kota Raja menyaksikan persaingan sengit antara Pejuang, Barisan Nasional (BN), Perikatan Nasional (PN), Pakatan Harapan (PH), Parti Rakyat Malaysia, serta tiga calon Bebas.

Pertembungan itu juga menyaksikan penyandang kerusi Parlimen Kota Raja, Muhammad Sabu atau Mat Sabu tampil mempertahankan kerusi yang dimenangi beliau pada PRU14.

Pautan terdahulu;


Yayasan Maghfirah sumbang komputer kepada pelajar memerlukan

BANGI, 28 Jamadilakhir 1442H, Rabu – Bukan hanya terpaksa ke pusat internet berhampiran, malah ada juga pelajar yang bergilir meminjam telefon pintar ibu bapa bagi mengikuti Pengajaran dan Pembelajaran di Rumah (PdPR).

Memahami akan kesusahan itu, Yayasan Maghfirah dengan kerjasama Ikatan Guru-Guru Muslim Malaysia (iGuru) Kuala Lumpur menghadiahkan komputer riba kepada lima pelajar di sekitar ibu negara.

Lima unit komputer riba itu adalah inisiatif di bawah projek bantuan barangan sekolah, yang turut merangkumi peranti elektronik lain termasuk tablet bagi memudahkan kaedah PdPR.

“Kebanyakan pelajar terpaksa ke pusat internet berhampiran untuk menyalin kerja sekolah yang diberikan oleh guru secara atas talian.

“Bukan itu sahaja, malah ada yang terpaksa bergilir meminjam telefon ibu bapa untuk mengikuti pembelajaran atas talian dan ada juga menggunakan peranti yang sudah uzur bagi mengikuti PdPR,” kata Yayasan Maghfirah dalam satu kenyataan.

Sehubungan itu, Yayasan Maghfirah mengajak lebih ramai pihak turut sama menyumbang di dalam projek berkenaan bagi membantu lebih ramai murid yang memerlukan.

“Terima kasih diucapkan kepada para penyumbang yang bersama-sama hulurkan bantuan anda.

“Semoga bantuan ini dapat memberi kemudahan kepada pelajar-pelajar ini untuk meneruskan PdPR,” katanya.

Mana-mana syarikat, individu atau persendirian yang ingin menyumbang untuk projek bantuan barangan sekolah, boleh menyalurkan ke akaun Yayasan Maghfirah CIMB 8603221427.


Kes aktif kebolehjangkitan 11,039

KUALA LUMPUR, 20 Rabiulakhir 1442H, Ahad – Kes baharu COVID-19 yang direkodkan hari ini kekal empat digit iaitu 1,335 kes menjadikan jumlah kumulatif kes positif dalam negara sebanyak 72,694, kata Ketua Pengarah Kesihatan, Tan Sri Dr Noor Hisham Abdullah.

Ia menjadikan bilangan kes aktif kebolehjangkitan mencatat 11,039 kes, manakala jumlah kes pulih hari ini adalah 1,069 menjadikan jumlah kumulatif kes pulih sebanyak 61,273.

Menurut Dr Noor Hisham, daripada 1,335 kes baharu hari ini sebanyak 1,332 kes adalah kes penularan dalam negara manakala bakinya kes import.

“Negeri-negeri di Lembah Klang melaporkan jumlah kes harian sebanyak 515 kes (38.6 peratus). Daripada jumlah itu, Selangor melaporkan kes harian tertinggi iaitu sebanyak 337 kes (65.4 peratus) diikuti oleh Negeri Sembilan sebanyak 258 kes (19.3 peratus) dan Sabah 250 kes (18.7 peratus),” katanya dalam kenyataan mengenai perkembangan COVID-19 hari ini.

Dr Noor Hisham berkata, 243 kes (18.2 peratus) dilaporkan hari ini pula adalah berkaitan kluster-kluster di Pusat Tahanan Sementara (PTS) dan penjara yang membabitkan Kluster Penjara Jalan Harapan (141 kes), Kluster Tembok (92 kes), Kluster PTS Sibuga (tujuh kes), Kluster Bakti (dua kes) dan Kluster Rumah Merah (satu kes).

Sementara itu, katanya terdapat pertambahan dua kes kematian COVID-19 hari ini, menjadikan jumlah kumulatif kes kematian COVID-19 di Malaysia sebanyak 382 kes (0.53 peratus daripada jumlah keseluruhan kes).

“Sehingga kini, terdapat 126 kes positif COVID-19 yang sedang dirawat di Unit Rawatan Rapi (ICU), yang 57 kes memerlukan bantuan pernafasan,” katanya. – Bernama


PDRM tubuh ‘CCID Scam Response Center’ tangani Macau Scam

BANGI, 12 Syaaban 1442H, Jumaat – Polis Diraja Malaysia (PDRM) menubuhkan sebuah pusat one stop center (OSC) yang dikenali sebagai CCID Scam Response Centre, sebagai mekanisma untuk memerangi jenayah Macau Scam.

Penubuhan pusat itu adalah inisiatif Jabatan Siasatan Jenayah Komersil PDRM yang bermula pada 15 Februari lalu.

Pengarahnya, Datuk Zainuddin Yaacob berkata, sejumlah 5,725 kes dengan kerugian RM254,586,210.94 dilaporkan pada tahun 2019.

“Bagi tahun 2020, sejumlah 6,003 kes dilaporkan dengan jumlah kerugian RM287,301,039.90.

“Sehingga 24 Mac tahun ini, sejumlah 1,392 kes dilaporkan dengan kerugian sebanyak RM38,198,730.01,” katanya dalam kenyataan hari ini.

Beliau berkata, jumlah itu adalah peningkatan ketara dan jelas situasi yang perlu segera ditangani.

Melalui penubuhan pusat berkenaan, Zainuddin berkata, ia bertanggungjawab sebagai OSC kepada orang ramai untuk berhubung dengan Jabatan Siasatan Jenayah Komersil bagi membuat pertanyaan berkaitan jenayah tipu panggilan atau Macau Scam.

“Pusat ini turut berfungsi sebagai penerima maklumat pertama (iaitu nombor telefon dan maklumat bank akaun yang diberikan oleh sindiket Macau Scam) kejadian penipuan daripada mangsa atau mereka yang mempunyai maklumat berkaitan kegiatan Macau Scam.

“Membantu mendapatkan pengesahan oleh mereka yang menerima panggilan penipuan sama ada panggilan yang mereka terima benar-benar daripada pejabat kerajaan, panggilan penipuan Macau Scam atau panggilan daripada lain-lain kegiatan scam,” katanya.

Katanya, pusat itu boleh dihubungi melalui talian 03-26101559 dan 03-26101599 setiap hari bermula jam 8 pagi hingga 8 malam.

“Jabatan ini menyeru orang ramai agar memanfaatkan kemudahan ini bagi memastikan ancaman jenayah tipu panggilan dapat diatasi dan matlamat dapat dicapai.

“Jabatan Siasatan Jenayah Komersil berharap orang ramai dapat bersama-sama berganding bahu dengan pihak polis untuk memerangi kegiatan penipuan atas talian,” katanya.


Dewan Rakyat bakal tumpu langkah bendung COVID-19 di dua negeri

KUALA LUMPUR, 16 Zulhijjah 1441H, Khamis  – Persidangan Dewan Rakyat yang memasuki hari ke-15 hari ini dijangka tertumpu kepada perkara berkaitan langkah kerajaan untuk mencegah berlakunya gelombang baharu COVID-19 di Kedah dan Sarawak.

Menurut Aturan Urusan Mesyuarat dalam laman rasmi Parlimen, isu berkenaan diajukan Dr Kelvin Yii Lee Wuen (PH-Bandar Kuching) kepada Menteri Kesihatan ketika sesi Pertanyaan-Pertanyaan Bagi Jawab Lisan hari ini.

Yii juga ingin tahu mengenai status kes wabak COVID-19 termasuk jumlah ujian saringan yang telah dijalankan di kedua-dua negeri berkenaan.

Datuk Seri Mahdzir Khalid (BN-Padang Terap) pula dijadual bertanyakan Menteri Pertanian dan Industri Makanan mengenai mekanisme dan langkah konstruktif yang dirangka kerajaan bagi meningkatkan sekuriti makanan dalam negara terutamanya ketika menghadapi krisis seperti bencana wabak.

Seterusnya, sidang Dewan Rakyat akan menyambung penggulungan perbahasan menjunjung kasih titah Yang di-Pertuan Agong yang dijangka membabitkan enam kementerian antaranya Kementerian Kesihatan dan Kementerian Kewangan.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. -Bernama


PKPD: Firma guaman dibenar beroperasi dengan SOP ketat

KUALA LUMPUR, 23 Zulkaedah 1442H, Ahad – Firma guaman di kawasan Perintah Kawalan Pergerakan Diperketatkan (PKPD) di Selangor dan Kuala Lumpur dibenarkan beroperasi sepanjang tempoh pelaksanaan perintah itu dari 3 hingga 16 Julai ini dengan prosedur operasi standard (SOP) yang ketat.

Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan berkata kebenaran ini diberikan setelah mengambil kira keperluan perkhidmatan guaman untuk menyokong sektor perkhidmatan perlu yang lain serta melancarkan urusan berkaitan dengan mahkamah dan jabatan kerajaan.

“Hanya dua orang pekerja atau 20 peratus daripada jumlah bilangan pekerja, yang mana lebih tinggi, dibenarkan beroperasi dari pejabat dan waktu ditetapkan antara pukul 9 pagi sehingga 1 tengah hari,” katanya dalam satu kenyataan di sini.

Katanya firma guaman juga perlu menetapkan janji temu dengan anak guam atau pelanggan sekiranya perlu berurusan secara fizikal.

Selain itu firma guaman juga boleh memohon kebenaran beroperasi melalui portal COVID-19 Intelligent Management System (CIMS) 3.0 dan kebenaran beroperasi daripada CIMS yang telah diperoleh semasa Perintah Kawalan Pergerakan (PKP) Fasa 1 boleh terus digunakan.

Katanya SOP PKPD perkhidmatan ini boleh dirujuk dari platform komunikasi Majlis Keselamatan Negara (MKN).

Pada sama sama, katanya penguatkuasaan dan pemantauan akan dilakukan secara berintegrasi oleh pihak berkuasa bagi memastikan firma guaman terlibat mematuhi SOP yang ditetapkan. – Bernama


Kelantan akan mohon ambil alih tanah rizab Sungai Golok

KOTA BHARU, 26 Syaaban 1443H, Selasa – Kerajaan Kelantan akan memohon sekali lagi kepada kerajaan Persekutuan berhubung pengambilan tanah rizab di tepi Sungai Golok antara sempadan Malaysia-Thailand bagi mengelakkan kegiatan penyeludupan.

Menteri Besar Kelantan, Datuk Ahmad Yakob berkata, pihaknya telah beberapa kali menyatakan kepada kerajaan Persekutuan supaya memberi peruntukan untuk pengambilan tanah di lokasi yang dikenal pasti.

“Lebih merumitkan apabila sepanjang sempadan negara terutama di Kelantan banyak bangunan dibina di atas rizab dan tanah-tanah kawasan tepi sungai.

“Ini menyebabkan terdapat banyak lorong tikus yang tidak dapat kita pastikan bahawa apabila penjenayah seberang dan dapat menyusup atau menyembunyikan diri di lokasi itu,” katanya.

Beliau berkata demikian ketika menjawab soalan tambahan Mohd Syahbuddin Hashim (BN- Galas) yang meminta kerajaan negeri mengulas laporan berkenaan masalah sosial remaja di negeri ini yang serius termasuk dalam penyalahgunaan dadah serta di lokasi mana dadah masuk ke Kelantan.

Sementara itu, Pengerusi Jawatankuasa Belia, Sukan Dan NGO, Wan Roslan Wan Hamat ketika menjawab soalan Mohd Nazlan Mohamed Hasbullan (PAS-Limbongan) berkata kerajaan negeri telah menyalurkan sebanyak RM55,920 pada tahun lepas melalui Program Inisiatif Bersepadu bagi tujuan penghijauan penagihan dadah melibatkan dua kawasan berisiko tinggi iaitu jajahan Bachok dan Kota Bharu.

“Program yang dirancang dan dilaksanakan ini juga melibatkan kerjasama daripada pemimpin komuniti termasuk Ahli Dewan Undangan Negeri (ADUN), Ketua Jajahan, Penggawa, Penghulu dan Imam Masjid serta beberapa agensi kerajaan dan badan bukan kerajaan (NGO) menerusi empat fasa iaitu pembersihan, intervensi, pengukuhan dan pengekalan,” katanya.


UK belum putuskan vaksinasi kanak-kanak sihat

LONDON, 28 Muharram 1443H, Isnin – Britain belum memutuskan pemberian vaksinasi COVID-19 kepada kanak-kanak sihat berusia 12 tahun hingga 15 tahun di negara itu, kata Menteri Kesihatan, Nadhim Zahawi.

“Tiada keputusan akan dibuat (dalam masa terdekat) sehingga kami mendapat maklum balas daripada ketua pegawai perubatan,” katanya kepada agensi berita, BBC.

Jumaat lalu, Jawatankuasa Bersama Vaksinasi dan Imunisasi Britain (JCVI) menolak cadangan pemberian vaksinasi untuk kanak-kanak dalam kumpulan itu, susulan mengambil langkah berjaga-jaga terhadap risiko radang jantung yang jarang berlaku.

Kerajaan kini sedang mengadakan rundingan dengan penasihat perubatan mengenai pertimbangan terhadap cadangan itu, termasuk kesannya pada sesi persekolahan.

Terdahulu, sebahagian menteri dan pakar perubatan menggesa pemberian segera vaksin COVID-19 kepada kanak-kanak berusia 12 tahun hingga 15 tahun yang sihat, namun kerajaan enggan mengambil risiko terhadap keputusan itu.

Setakat ini, hanya Amerika Syarikat (AS), Israel dan beberapa negara Eropah sudah melaksanakan pemberian vaksinasi kepada golongan kanak-kanak.

Britain sebelum ini membenarkan kanak-kanak berumur 12 tahun hingga 15 tahun yang terdedah jangkitan COVID-19 menerima vaksinasi, termasuk individu yang berusia 16 tahun ke atas.- Agensi


Beku akaun: Bersatu akan ambil tindakan undang-undang

BANGI, 14 Rejab 1444H, Ahad — Parti Pribumi Bersatu Malaysia (Bersatu) akan mengambil tindakan undang-undang terhadap Suruhanjaya Pencegahan Rasuah Malaysia (SPRM), jika permohonan membatalkan perintah pembekuan akaun tidak diluluskan.

Timbalan Presiden Bersatu, Datuk Seri Ahmad Faizal Azumu berkata, buat masa ini pihaknya belum menerima perkembangan lanjut, susulan permohonan pembatalan perintah itu yang dihantar Presiden, Tan Sri Muhyiddin Yassin.

“Saya pun tak pasti sama ada parti sudah tulis surat atau belum, walaupun pastinya surat berkenaan akan dibuat dalam kadar segera.

“Waktu ini hujung minggu. Mungkin minggu depan kita akan dapat tahu jawapan dari SPRM.

“Tentunya perkara-perkara seperti ini saluran perundangan akan kami bincangkan dengan pucuk pimpinan, termasuk bersama Presiden untuk tindakan sewajarnya,” katanya seperti dilapor Berita Harian, hari ini.

Menurut Ahmad Faizal, pembekuan akaun oleh SPRM memberi kesan sangat besar kepada Bersatu.

Beliau berkata, pemimpin parti itu tidak perlu mengumumkan secara terperinci sumber wang yang diterima Bersatu hingga membawa kepada pembekuan akaun dan menyerahkan sepenuhnya kepada SPRM bagi menjalankan siasatan.

“Saya sudah jawab tetapi saya fikir tidak perlu lagi saya jawab secara terperinci kerana tentunya pihak berwajib iaitu SPRM akan siasat,” katanya.

Rabu lalu, SPRM mengesahkan membekukan beberapa akaun milik parti Bersatu.

Ketua Pesuruhjaya SPRM, Tan Sri Azam Baki berkata, akaun terbabit dibekukan untuk membantu siasatan ke atas wang yang disyaki daripada hasil haram.

Katanya, siasatan dijalankan mengikut Akta SPRM 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram.


Sidang Parlimen akan diadakan segera, dapat pandangan pakar dahulu

KUALA LUMPUR, 14 Ramadan 1442H, Isnin – Kerajaan memberi jaminan sidang Parlimen akan segera dipanggil apabila tiba masa yang sesuai sama ada sebelum atau selepas darurat ditamatkan pada 1 Ogos depan, kata Menteri di Jabatan Perdana Menteri (Parlimen & Undang-Undang), Datuk Seri Takiyuddin Hassan.

Bagaimanapun, Takiyuddin berkata, kerajaan akan terlebih dahulu mendapatkan pandangan daripada semua pihak berkaitan terutama Kementerian Kesihatan Malaysia dan Majlis Keselamatan Negara berhubung status penularan COVID-19.

“Kerajaan amat menyedari tanggungjawab keperlembagaan (constitutional responsibilities) untuk memastikan penerusan proses demokrasi di negara ini terjamin melalui sidang Parlimen.

“…namun keutamaan pada masa ini adalah memastikan penularan wabak COVID-19 dapat dikawal sepenuhnya termasuklah melindungi aspek kesihatan ahli-ahli Parlimen, pegawai-pegawai dan semua pihak yang berurusan dengan Parlimen,” katanya dalam satu kenyataan hari ini.

Semalam, Setiausaha Agung UMNO Datuk Seri Ahmad Maslan memaklumkan mesyuarat Majlis Tertinggi (MT) UMNO mendesak dan mengesyorkan kerajaan supaya Parlimen dan Dewan Undangan Negeri (DUN) kembali bersidang semasa tempoh darurat.

Takiyuddin berkata, semasa darurat, semua pihak termasuk pembangkang boleh menyalurkan sebarang pandangan kepada kerajaan melalui saluran-saluran yang dibenarkan termasuk menerusi Jawatankuasa Khas Bebas yang ditubuhkan di bawah Ordinan Darurat bagi menasihati Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengenai hal-hal berkaitan kuat kuasa proklamasi darurat.

Selain itu, katanya, tidak wajar wujud kesangsian atau syak wasangka berlakunya salah guna kuasa semasa darurat kerana kerajaan berfungsi seperti biasa.

Ini katanya, termasuk dalam aspek pemantauan pentadbiran oleh pihak penguat kuasa terutama Suruhanjaya Pencegahan Rasuah Malaysia (SPRM), Jabatan Audit Negara dan Jawatankuasa Kira-kira Wang Awam (PAC).

“Justeru semua pihak diseru supaya memberikan sepenuh kerjasama kepada kerajaan dalam usaha giatnya demi memastikan kelangsungan hidup dan kehidupan rakyat melalui aspek-aspek kesihatan, ekonomi dan sosial,” kata Takiyuddin. – Bernama


Ismail Sabri bangga bahasa Melayu pada papan tanda Korea Selatan

BANGI, 6 Jamadilakhir 1444H, Jumaat – Bekas Perdana Menteri, Datuk Seri Ismail Sabri Yaakob melahirkan rasa bangga apabila bahasa Melayu dikembangkan dan digunakan di Korea Selatan.

Beliau dalam kenyataan berkata, impian dan cita-citanya untuk mengantarabangsakan bahasa Melayu sudah mula membuahkan hasil selepas bahasa kebangsaan itu digunakan pada papan tanda di negara itu.

“Saya serta pejuang bahasa Melayu akan terus memperjuangkan untuk mengangkat martabat bahasa Melayu bukan sahaja dalam negara, malah di peringkat antarabangsa.

“Saya dan seluruh Keluarga Malaysia mengucapkan jutaan terima kasih kepada kerajaan Korea Selatan atas usaha ini dan menganggap ianya sebuah pengiktirafan kerajaan Korea Selatan kepada Malaysia dalam memartabatkan bahasa Melayu,” katanya.

Terdahulu, portal Focus Malaysia melaporkan langkah Korea Selatan meletakkan beberapa bahasa asing pada papan tanda di negara itu untuk membantu pelancong melakukan perjalanan.

Selain bahasa Melayu, bahasa Inggeris, Jepun dan bahasa Indonesia turut diletakkan di dalam papan tanda negara berkenaan.

Ketika menjadi Perdana Menteri, Ismail Sabri pernah menekankan dasar baharu kerajaannya untuk menggunakan bahasa Melayu dalam setiap urusan rasmi negara termasuk mesyuarat dan persidangan antarabangsa sebagai usaha memartabatkan bahasa kebangsaan.

Bahkan, beliau juga telah mencipta sejarah sebagai pemimpin tertinggi Malaysia yang pertama berucap menggunakan bahasa Melayu sepenuhnya pada Pertubuhan Bangsa-Bangsa Bersatu (PBB) pada September lalu.

Untuk rekod, bahasa Melayu ialah bahasa keenam paling banyak dituturkan di dunia, dengan 290 juta penutur merentas Selat Melaka, merangkumi pantai Semenanjung Malaysia, dan pantai timur Sumatera.


Bagi anak jawatan? Ini bukan habuan seorang pemimpin

BANGI, 3 Muharram 1442H, Sabtu – Barisan Jemaah Islamiah Se-Malaysia (BERJASA) mengecam tindakan seorang Exco Pemuda UMNO yang didakwa menggunakan surat sokongan menteri bagi mendapat jawatan dalam syarikat berkaitan kerajaan (GLC).

Naib Presidennya, Ustaz Mohd Hazizi Ab Rahman menegaskan, individu yang memegang jawatan sebagai pemimpin tidak harus menjadikannya sebagai alasan bagi menikmati habuan.

“Memimpin negara…tiada habuan diri. Sifar. Ambil gaji dan elaun untuk buat kerja. Bukan kerja untuk ambil gaji dan elaun.

“Ini minta jawatan lagi untuk anak. Ustaz mana ustaz? Takkan senyap aje, nanti rakyat salah faham marah pulak,” katanya sinis dalam hantaran di Facebook beliau, hari ini.

Beliau mengulas isu sekeping surat seorang timbalan menteri kepada Menteri Kanan (Pertahanan), Datuk Seri Dr Ismail Sabri Yaakob agar menyokong pelantikan anaknya sebagai Lembaga Pengarah Pharmaniaga Bhd, iaitu syarikat di bawah Kementerian Pertahanan.

Surat yang menggunakan kepala surat sebuah kementerian dan Jata Negara itu tular dalam media sosial sejak petang semalam.


Dr M bertemu pemimpin bincang kerajaan perpaduan?

BANGI, 12 Rabiulawal 1442H, Khamis – Satu perbincangan antara bekas Perdana Menteri, Tun Dr Mahathir Mohamad dan beberapa pemimpin politik telah diadakan berkaitan cadangan membentuk kerajaan perpaduan.

Sumber dari Pejabat Dr Mahathir mengesahkan bahawa Ahli Parlimen Langkawi itu telah mengadakan pertemuan dengan Ahli Parlimen Gua Musang, Tengku Razaleigh Hamzah pada Isnin lalu, diiikuti Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri pada Selasa dan Presiden Parti Amanah Negara (Amanah), Mohamad Sabu pada Rabu.

“Perbincangannya adalah untuk membentuk kerajaan perpaduan,” kata sumber itu kepada media tempatan, hari ini.

Sumber terbabit berkata, ketiga-tiga pertemuan itu telah diadakan di kediaman Dr Mahathir di Seri Kembangan, Selangor.

Ketika ditanya mengenai ketidakhadiran pemimpin DAP dalam pertemuan itu, sumber berkata, hanya mereka yang ada dalam gambar itu sahaja yang hadir setakat ini.

Menurutnya, pintu masih terbuka kepada mana-mana pihak yang ingin berbincang dengan Dr Mahathir mengenai perkara sama.

Sebelum ini, laman Facebook kelab penyokong Dr Mahathir, Kelab Che Det menyiarkan tiga gambar yang dikaitkan dengan pertemuan berkenaan.

“Ketika negara diuji, kerajaan perpaduan adalah formula terbaik. Parti politik perlu diketepikan buat masa sekarang dan sebaliknya hanya kepentingan negara sahaja yang diutamakan. Ini juga menyambut baik saranan Agong supaya berhenti berpolitik.

“Jika penubuhan kerajaan perpaduan berlaku, diharap ia bukan sahaja membela kepentingan dan kebajikan rakyat Malaysia berbilang kaum, malah boleh memberi fokus kepada usaha pemulihan ekonomi negara yang semakin mencabar kesan akibat pandemik COVID-19, pergolakan politik dan kedudukan ekonomi global yang tidak tentu,” katanya menerusi kenyataan dalam Facebook.

Kenyataan itu timbul ketika Perdana Menteri, Tan Sri Muhyiddin Yassin berdepan cabaran daripada dalam dan luar gabungan Perikatan Nasional (PN) yang diterajuinya.

Muhyiddin juga mempunyai tugas untuk memastikan Belanjawan 2021 yang dijadualkan dibentangkan pada 6 November ini mendapat sokongan majoriti Ahli Parlimen.

Ianya bagi membuktikan beliau mendapat sokongan Ahli Dewan Rakyat untuk kekal sebagai Perdana Menteri.

Sebelum ini, Yang di-Pertuan Agong menyeru semua ahli politik supaya menyokong belanjawan itu yang disifatkan penting dalam usaha kerajaan menangani COVID-19 dan memulihkan ekonomi negara.


Addy Kanna, Alvin terbabit Macau Scam, judi dalam talian

KUALA LUMPUR, 4 Rabiulawal 1442H, Rabu – 12 pusat panggilan telah diserbu sejak Sabtu lalu, susulan pembongkaran sindiket perjudian dalam talian membabitkan Addy Kanna serta Goh Leong Yeong @ Alvin, awal bulan ini.

Serbuan dilakukan pihak polis itu dijalankan di sekitar Lembah Klang yang turut membabitkan penahanan 138 individu termasuk 95 warga China serta 43 warga tempatan.

Memetik Harian Metro, Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, siasatan mendapati kebanyakan pusat panggilan diserbu menyasarkan mangsa di China.

Huzir berkata, seramai 55 orang direman mengikut Akta Rumah Judi Terbuka 1953, manakala 85 individu diambil tindakan mengikut Akta Pencegahan Jenayah (POCA) 1959.

“Daripada 12 serbuan dijalankan, ada sebuah premis di Cheras didapati terbabit dengan kegiatan mempromosikan pelacuran di WeChat, QQApp dan Weibo.

“Selain itu, kami menahan seorang warga tempatan di sekitar Lembah Klang, semalam yang disyaki mempunyai kaitan dengan suspek yang melarikan diri.

“Kami akan menyiasat jika wujud pembabitan ahli politik dalam kegiatan ini, namun setakat ini kami tidak mengesan elemen berkenaan,” katanya.

Selain itu, Huzir berkata, serbuan turut dilakukan di pejabat Alvin di Plaza Low Yat di ibu negara.

Beliau tidak menolak kemungkinan keberadaan Alvin di plaza terbabit menjadi faktor dia mendapat ‘tawaran’ daripada sindiket di China.

Katanya, pemeriksaan lanjut mendapati Addy mempunyai jenayah lampau bersabit kes samun mengikut Akta Ordinan Darurat 1969.

“Siasatan mendapati kedua-dua mereka adalah ejen sindiket didalangi warga China yang menjalankan kegiatan Macau Scam, penipuan pelaburan pertukaran mata wang asing (Forex) dan perjudian dalam talian.

“Kami dapati mereka memang terbabit dalam mencari peralatan, logistik dan kemudahan Internet. Wujud elemen ‘scam’. Bagaimanapun, siasatan lanjut akan dilakukan bersama Jabatan Siasatan Jenayah Komersial (JSJK) dan Cawangan Khas.

“Perintah lanjut reman ketiga-tiga suspek termasuk Addy akan dimohon mengikut Seksyen 4 (2)(a) POCA selama 38 hari apabila tempoh reman mereka tamat pada 3 November depan,” ujarnya.

Huzir berkata, Suruhanjaya Integriti Agensi Penguatkuasaan (EAIC) sedang menjalankan siasatan berhubung tindakan Alvin yang berjaya melarikan diri di pejabat Suruhanjaya Pencegahan Rasuah (SPRM) pada 11 Oktober lalu.

Katanya, polis kini memburu tujuh individu berhubung premis pusat panggilan bagi perjudian dalam talian yang bergerak aktif di sekitar Lembah Klang.


Buka masjid supaya umat dapat solat hajat berjemaah ketika musibah

لَوْ يعْلمُ النَّاسُ مَا في النِّداءِ والصَّفِّ الأَولِ ثُمَّ لَمْ يَجِدُوا إِلاَّ أَنْ يسْتَهِموا علَيهِ لاسْتهموا علَيْهِ، ولوْ يعْلَمُونَ مَا فِي التَّهْجِير لاسْتبَقوا إَليْهِ، ولَوْ يعْلَمُون مَا فِي العَتَمَةِ والصُّبْحِ لأتوهمُا ولَوْ حبوًا

_“Sekiranya manusia itu mengetahui pahala menyahut seruan azan dan pahala pada saf pertama, nescaya mereka akan mengundi untuk mendapatkan keduanya, dan sekiranya mereka mengetahui pahala orang yang bersegera mendatangi solat, nescaya mereka akan berlumba-lumba untuk lebih awal, dan sekiranya mereka mengetahui pahala solat Isyak dan solat Subuh berjemaah, nescaya mereka akan mendatangi keduanya meskipun dengan merangkak.”_ (Riwayat Al-Bukhari)

2. Mungkin kita terlupa atau mungkin juga terlepas pandang bahawa Rasulullah SAW pernah berpesan dan menekankan betapa besarnya darjat dan juga kelebihan solat secara berjemaah terutamanya pada waktu fardhu solat Isyak dan Subuh sehingga sesiapa yang mengetahuinya akan berusaha untuk pergi ke masjid walau dalam keadaan merangkak sekalipun kerana mengejar fadhilat yang amat besar.

3. Justeru, adakah fadhilat yang begitu hebat kelebihannya hanya ada pada waktu tertentu sahaja, iaitu semasa suasana menyenangkan, semasa di kala negara sedang aman, atau hanya apabila persekitaran berada dalam suasana tenteram sahaja?

4. Tentu sekali jawapannya; Tidak! Ia tidak terikat dengan suasana dan keadaan apa sekalipun, ganjaran yang ada pada fadhilat solat berjemaah ini terbuka seluas-luasnya setiap kali masuknya waktu solat berjemaah, dan Rasulullah SAW menyebut antaranya pada masa masuk waktu solat Isyak dan Subuh. Dan adakah ganjarannya hanya berupa pahala sahaja? Tentulah juga tidak, kerana ganjaran Allah SWT tidak hanya terhad pada memberi pahala kepada hamba-hamba-NYA, ia— termasuk juga dalamnya terdapat ganjaran “rahsia rohani”, iaitu rahsia-rahsia perbendaharaan dunia kerohanian yang tiada siapa dapat menjangkau tahap batasannya, atau mungkin tidak ada sempadannya.

5. Maka dalam keadaan sekarang ini, apabila seluruh negara kita sedang berdepan wabak Covid-19 yang sedang mengganas, tidakkah ini adalah masa paling kritikal yang negara memerlukan pertolongan daripada Allah SWT dan tidak akan datang pertolongan Allah itu melainkan hamba-hamba-NYA berdoa kepada-NYA? Tidak dapat dinafikan akan bahayanya pandemik Covid-19 ini kepada negara sehingga kerajaan memutuskan _lockdown_ semula dengan tujuan untuk memutuskan rantaian penularannya daripada merebak meluas ke seluruh negara.

6. Dengan segala usaha penerangan dan penjelasan tentang bahaya wabak ini yang pantas merebak meluas, kita tertanya-tanya apakah peranan masjid juga patut dihentikan? Padahal dari sudut kerohanian peranan masjid itu amat besar dan statistik menunjukkan masjid adalah antara kluster terjangkit yang paling minima dan pada kebanyakan tempat tidak ada langsung masjid terlibat. Keadaan ini berlaku kerana pematuhan SOP pencegahan COVID-19 di kalangan jemaah masjid adalah yang paling berdisiplin dan terbaik, sebab jemaah tidak pernah berlaga bahu, mematuhi jarak satu meter, masuk ke masjid atau surau dengan penuh tertib dan selepas solat tidak duduk dekat-dekat bahkan tidak bersalaman seperti lazimnya.

7. Keadaan ini amat jauh berbeza dengan yang kita lihat sering berlaku di pasar malam, pasaraya, restoran-restoran, kedai-kedai runcit yang mana bilangannya terlalu ramai, dan dalam keadaan tertentu bersesak-sesak semasa membeli-belah seperti tidak ada peraturan SOP. Dan pengunjung yang datang ke tempat-tempat awam itu datang dari pelbagai tempat yang kita tidak tahu status kesihatan mereka. Sedangkan ahli kariah dari kampung atau dari kawasan kejiranan perumahan ini adalah orang yang sama.

8. Sayugia kita sebagai umat Islam berasa yakin – semakin ramai ahli kariah yang hadir ke Rumah Allah, dengan sama-sama secara berjemaah berdoa, merayu dan merintih kepada-NYA dengan tujuan memohon agar wabak ini segera diangkat oleh Allah SWT dan supaya umat dapat kembali memakmurkan masjid-masjid yang

juga merupakan Rumah-rumah Allah SWT dan agar kita kembali meletakkan kebergantungan hanya pada Yang Satu bukannya bergantung pada sesama manusia. Maka tidak mustahil Allah Taala memakbulkan doa kita semua.

9. Selain itu, sebenarnya masjid-masjid adalah tempat yang paling disukai oleh Allah Taala di muka bumi ini, manakala pasar-pasar adalah tempat yang paling dibenci. Maka wajarlah kerajaan yang didominasi oleh pemimpin Melayu Islam hari ini mencari jalan bagaimana aktiviti solat berjemaah di masjid dan surau boleh diteruskan seperti biasa, walaupun dibuka seketika hanya pada waktu solat 5 waktu sahaja.

10. Sampai bilakah ekonomi dunia dibenarkan berjalan tetapi “ekonomi akhirat” tetap mahu dihentikan? Bagaimana negara dan kerajaan akan beroleh keberkatan jika masih takut-takut hendak membenarkan masjid dan surau dibuka semula? Jika sektor ekonomi boleh dibuka untuk “seimbangkan kehidupan dan mata pencarian”, mengapa pula “sektor kerohanian” seperti masjid dan surau tidak boleh dibuka? Bukankah Ketua Pengarah Kesihatan Tan Sri Noor Hisham Abdullah sendiri ada berkata, Perintah Kawalan Pergerakan Bersyarat (PKPB) yang dilaksanakan di Lembah Klang dan Sabah sebelum ini tidak gagal kerana kadar jangkitan berjaya diturunkan daripada 2.2 kepada 1.0.

11. Maka, kenapa apabila meningkatnya Covid-19 di negara ini yang berpunca daripada ahli politik melalui PRN Sabah, sehingga mencetuskan Gelombang Ketiga, tetapi aktitivi utama mereka seperti ke Parlimen, bertemu bersama sendiri, berbincang hal politik serta mempengerusikan pelbagai mesyuarat tidak dihentikanpun sebelum ini? Jika kerajaan rasa tidak wajar ia dihentikan, seperti itulah tidak wajar masjid dan surau ditutup, kerana yang mencetuskan pelbagai kluster sebelum ini sehinggalah PKP 2.0 dan darurat pula dilaksanakan, ia bukan berpunca daripada ahli kariah masjid.

12. Justeru mungkin kerana itulah Allah Taala uji negara ini berterusan dengan ketidaktentuan ekonomi dan ketidakstabilan politik serta pemimpin-pemimpinnya asyik berebut kuasa – satu pihak bermati-matian tidak mahu kehilangan kuasa dan satu pihak lagi sedaya upaya mencari jalan ingin berkuasa. Ini kerana tempat yang paling disukai-NYA iaitu masjid-masjid menjadi antara tempat pertama difikirkan oleh kerajaan perlu ditutup kepada awam, bukannya dicari jalan bagaimana ia boleh diimarahkan dan dimakmurkan.

13. Malah penutupan masjid dan surau kepada umum sebelum ini turut menimbulkan persoalan, antaranya oleh bekas Timbalan Ketua Pengarah Kesihatan (Kesihatan Awam), Kementerian Kesihatan Malaysia (KKM) Prof. Datuk Dr. Lokman Hakim yang mempersoal kewajaran ia dilaksanakan secara drastik serta kenapa masjid turut ditutup sedangkan tiada kluster berkaitan masjid direkodkan.

14. Sejak semua jemaah masjid patuh dengan SOP yang ketat, tiada langsung kluster berkaitan masjid berlaku tetapi masjid pula menjadi antara tempat pertama ditutup sebaik sahaja PKP dilaksanakan. Kenapakah apabila meningkat sahaja Covid-19, maka masjid dan suraulah menjadi _’target’_ utama untuk ditutup terlebih dahulu? Bukankah lain-lain tempat yang berkaitan dengan ekonomi hampir semuanya masih dibenarkan berfungsi seperti biasa?

Haji Rashidi Haris
Ketua Media MUAFAKAT
Ketua Komunikasi dan Multimedia PEMBELA